Vojska trolova — 1.500 „internet ratnika“ u Britaniji - Sputnjik Srbija\n00:28 26 Novembar 2020\nVojska trolova — 1.500 „internet ratnika“ u Britaniji\n21:36 04.04.2018 Preuzmite kraći link\nČudno je da se od Iraka, preko Jugoslavije, do najnovijih afera u Londonu stalno ponavljaju iste šeme manipulacije i da novinari, čak i velikih medija poput „Njujork tajmsa“, upadaju u te zamke, a greške priznaju kada je već prekasno, kaže Marčelo Foa, autor knjige „Gospodari medija — Spin doktori i manipulacija javnošću u službi vlasti“.\nNovinar, profesor na Univerzitetu u Luganu i suosnivač Opservatorije evropskog novinarstva Marčelo Foa, koji je ovih dana gost Beograda, predstavlja svoju knjigu „Gospodari medija — Spin doktori i manipulacija javnošću u službi vlasti“.\nFoa u svojoj knjizi „Gospodari medija“ objašnjava kako je i zašto moguće usmeriti medije u željenom pravcu, često bez jasne svesti novinara da učestvuju u takvim operacijama.\nZapadni mediji – Orvelova noćna mora na javi\nKnjiga osvetljava pozadinu mnogih istorijskih događaja od atentata na predsednika Kenedija do rata u Siriji, otkriva tehnike i trikove kojima se služe medijski eksperti i ujedno nudi istorijski prikaz razvoja fenomena spina, a za čitaoce u Srbiji posebno su interesantni primeri medijske manipulacije kreirani u velikim američkim pi-ar agencijama tokom ratova na prostoru bivše Jugoslavije.\nKnjiga je samo u Italiji dostigla tiraž od 250.000 primeraka, a njen prevodilac na srpski jezik Marin Pavić kaže da je nastala kao „osvešćenje“ nakon što su američki mediji lagali javnost o svemu što se dešavalo u Iraku i da je Foa potpuno ušao u mehanizme manipulacije medijima, pa vodi i blog na kojem raskrinkava mejnstrim medije, posebno u domenu spoljne politike.\nOdlično upoznat sa onim kako su zapadni mediji izveštavali o događajima u Jugoslaviji tokom devedesetih godina prošlog veka, pa sve do svrgavanja Slobodana Miloševića sa vlasti, Foa naglašava da svaki novinar mora da poznaje tehnike manipulacije kojima se služe „spin doktori“ i da ide ispod toga kako bi došao do prave informacije.\n„Čudno je da se od Iraka, preko Jugoslavije, do najnovijih afera u Londonu stalno ponavljaju iste šeme manipulacije i da novinari, čak i velikih medija poput ’Njujork tajmsa‘, upadaju u te zamke, a greške priznaju kada je već prekasno“, primetio je Foa, podsetivši da su dva kineska generala tu vrstu manipulacija još osamdesetih godina 20. veka nazvali asimetričnim ratom koji može da postigne isti cilj kao i oružje.\n© Foto : Medija centar, Beograd\nProfesor na Univerzitetu u Luganu i suosnivač Opservatorije evropskog novinarstva Marčelo Foa u Beogradu.\nFoa je naveo niz primera manipulacije koju sprovode „spin doktori“ poput „zika“ virusa uoči Olimpijskih igara u Brazilu sa ciljem da se tadašnja predsednica Dilma Rusev skloni sa vlasti, da bi nakon Olimpijskih igara bilo utvrđeno da niko nije zaražen pomenutim virusom, i dešavanja na kijevskom trgu Majdanu 2014. godine. Kao jednog od najuticajnijih „spin doktora“ naveo je Alistera Kembela, koji je svojevremeno bio portparol Tonija Blera.\nOn je upozorio na veliki uticaj medija poput „Njujork tajmsa“, „Vašington posta“, „Fajnenšel tajmsa“, „Rojtersa“, čije informacije prenose svi mediju u svetu.\nFoa se osvrnuo i na lažne vesti i naveo da se priča o lažnim vestima pojavila sa „bregzitom“ i dolaskom Trampa i skrenuo je pažnju da je postojao „poseban interes establišmenta da ta tema lažnih vesti dobije na značaju“.\nPodsetivši da autori lažnih vesti, čak ni onih koje su za posledicu imale ratove, nikada nisu otkriveni ni kažnjeni, Foa smatra da njihov cilj jeste cenzura, jer pod izgovorom da emituju lažne vesti vlasti mogu da zatvore svaki medij, sajt, pa i njegov blog, i da je to zapravo akcija protiv nezavisnih medija.\nFoa je primetio da se dejstvo „spin doktora“ uveliko proširilo i na društvene mreže, te je tako Velika Britanija angažovala „1.500 ratnika informacijama zaduženih za društvene mreže“.\n„Sve vlade imaju svoju vojsku trolova, ljude koji nemaju identitet i koji deluju u njihovu korist“, dodao je on.\nFoa je optimista da novinari mogu da se vrate osnovnim vrednostima svoje profesije i da se vredi boriti za slobodu štampe, te naglašava da će ljudi na internetu uvek pokušavati da pronađu alternativnu verziju onoga što slušaju i čitaju u medijima.\n„Najveći strah koji imaju ’spin-doktori‘ je da novinari konačno shvate kojim tehnikama se koriste“, istakao je Foa koji je u višednevnoj poseti Srbiji kao gost izdavačke kuće „Klio“, koja je prevela i objavila njegovu knjigu.\nGlavni urednik izdavačke kuće „Klio“ Zoran Hamović je kazao da je knjiga „Gospodari medija“ odgovor na „spinovanje i upravljanje u brojim društvenim situacijama, kojima su svi podređeni“.\n„Ovo je vreme spinovanja, snažne manipulacije u kojoj oni koji primaju informacije nemaju vremena da donesu odluku o njoj, da li je ispravna ili ne“, konstatovao je Hamović i dodao da je knjiga Marčelo Foa „vodič za sve koji žele da razumeju poruke koje im stižu“.\n„Knjiga daje primer naših (srpskih) muka, kontekstualizuje ih, demistifikuje stvari koje su se dešavale“, rekao je Hamović.\nB 92, Tanjug\nBregzit, manipulacije, spinovanje, medijski rat, društvene mreže, Dilma Rusev, Alister Kembel, Toni Bler, SRJ, Brazil, Irak, Italija, Velika Britanija, Ukrajina, Kina, Srbija


Švajcarci glasaju o zabrani pokrivanja lica u javnosti . — 123ru.net\nŠvajcarci glasaju o zabrani pokrivanja lica u javnosti\nŠvajcarci 7. marta glasaju na referendumu o predlogu da se zabrani pokrivanje lica u javnosti, poput nikaba i burki, ali i ski maski i marama koje nose demonstranti.\nPredloženo je da se zabrani pokrivanje lica na javnim mestima kao što su restorani, sportski stadioni, javni saobraćaj ili hodanje na ulici.\nPostojali bi izuzeci kao što su verska mesta i pokrivanje lica iz bezbednosnih ili zdravstvenih razloga, uključujući maske za zaštitu od COVID-19, kao i za tradicionalne proslave karnevala.\nŠvajcarska vlada se protivi ovim merama navodeći da je to što ljudi pokrivaju lica "marginalno" pitanje. Vlada smatra da bi ta zabrana mogla da naškodi turizmu, jer većina žena koje nose takve velove u Švajcarskoj dolazi iz bogatih država Persijskog zaliva.\nVlada umesto toga predlaže da treba da bude obavezno da ljudi pokažu lice ukoliko to od njih zatraže vlasti.\nPristalice predloga kolokvijalno nazvanog "burka zabrana", koji je stigao na glasanje pet godina od kada je pokrenut, smatraju da puno pokrivanje lica simboliše represiju nad ženama i da je potreban takav zakon kao podrška osnovnom principu da lice treba da se pokaže u slobodnom društvu kao što je Švajcarska.\nDva od 26 kantona u Švajcarskoj, Tićino i Sveti Galen već imaju slične zakone koji predviđaju novčane kazne za prestupnike.\nSlične zakone imaju i zemlje kao što su Belgija i Francuska.\nMeđu onima koji podržavaju zakon su nacionalistiška Švajcarska narodna partija, najjača u parlamentu, koja je podržala ranije zakone kao što je zabrana izgradnje novih minareta izglasanog 2009.\nOvog puta koalicija levičarskih partija koje se protive predlogu postavila je oznake po zemlji sa porukom "Apsurdno. Nepotrebno. Ismlamofobno".\nPrva anketa sprovedena u januaru pokazala je da više od pola glasača podržava predlog, ali druga objavljena 24. februara pokazuje da je podrška opala na manje od polovine.\nDa bi prošao predlog na jednom od čestih švajcarskih referenduma potrebna je većina glasača i broja kantona.


Bravo! Košarka u kolicima stiže i u Niš\nPočetak/Društvo/Bravo! Košarka u kolicima stiže i u Niš\nMaja Vodeničarski 22. marta 2017.\nIako mnogi gradovi u Srbiji već imaju klub za košarku u kolicima, Niš će ovakav klub dobiti tek za dve nedelje, potvrdila je Marija Damnjanović, trener OSI koja je brojnim uspesima na plivačkim takmičenjima pokazala rešenost a i velikti trud kada je rad sa ovom kategorijom ljudi u pitanju.\nPromocija košarke u kolicima viđena je na ovogodišnjem Kupu Radivoja Koraća, kada su dva beogradska tima odigrala revijalnu utakmicu.\n„Ja sam zahvalna Savezu košarkaša u kolicima koji su organizovali „Singidunum“ iz Beograda i „Dunav“ iz Apatina i odigrali revijalnu utakmicu u Nišu, svi oni puno nam pomažu u našoj nameri da otvorimo niški klub“, kaže Marija Damnjanović, trener OSI.\nOvim sportom mogu da se bave sve osobe sa invaliditetom ne samo one koje su vezane za invalidska kolica, ono što je još interesantnije ekipe mogu da budu mešovite, sa muškim i ženskim košarkašima.\nOtvaranje kluba je u toku, najverovatnije ime će biti Košarkaški klub „Nais“, kako bi se upotpunio još jedan sport pored stonotenisera, plivača i šahista, ovim sportom bi se priča oko Naisa kompletirala.\n„Za koji dan stižu kolica, a za dve nedelje očekujemo i prvi trening koji će biti održan u Nišu. Jedino što još ne znamo je u kojoj će sali biti držani treninzi jer je potrebno da sala bude dostupna osobama sa invaliditetom“, kaže Damnjanović.\nIzrada papira oko registacije kluba je u toku a mi očekujemo od grada da nam pomogne, kaže ova mlada ambiciozna Nišlijka.\n„Potpuno sam uverena da će ova priča biti uspešna, jer su upravo osobe sa invaliditetom raspoložene i vole da se bave sportom, nešto više nego mi kojima je sport dostupniji“, završava ona.\nNa pominjenje Grada, oglasio se i gradski većnik zadužen za sport i omladinu, Branislav Kačar koji je obećao da će učiniti sve da pomogne otvaranje ovog kluba.\n„Prvo moramo da sačekamo da se klub zvanično registruje, onda ćemo izaći u susret onoliko koliko to možemo“, kaže za Niške Vesti Kačar.\nRaspodelom budžetskih sredstava sportski klubovi koji okupljaju osobe sa invaliditetom, maksimalno su sagledani ove godine, tvrdi Kačar i dodaje da će i pored toga Grad da pomogne otvaranje ovog košarkaškog kluba.\nDunav Košarka u kolicima Nais OSI Savez košarkaša u kolicima Singidunum sport


Posjetiteljima Starog mosta u Mostaru osiguran besplatan internet - AKOS\nPriča o Bosni\nHome > Vijesti > Vijesti iz zemlje > Posjetiteljima Starog mosta u Mostaru osiguran besplatan internet\nBežični prijemnik visokog kapaciteta koji će neprekidno pružati uslugu besplatne internet konekcije u krugu Starog mosta u Mostaru u funkciju je pustio Institut Yunus Emre Mostar, u sklopu projekta “Otvoreni internet”\nby - 12/01/2018\nNa području Starog mosta u Mostaru osiguran je besplatan internet za sve posjetitelje, što s obzirom na suvremenu tehnologiju i način života bez sumnje značajno bogati i turističke ponude grada na Neretvi.\nBežični prijemnik visokog kapaciteta koji će neprekidno pružati uslugu besplatne internet konekcije u krugu Starog mosta u Mostaru u funkciju je pustio Institut Yunus Emre Mostar, u sklopu projekta “Otvoreni internet”.\n“Građani i turisti u Mostaru na taj će se način moći povezati na sve društvene mreže i putem početnog ekrana informirati se o budućim aktivnostima Instituta Yunus Emre Mostar”, kazao je Yunus Dilber, direktor Yunus Emre instituta u Mostaru.\nSmatra kako je bilo veoma značajno omogućiti besplatan internet turistima i svim građanima koji dolaze do Starog mosta, koji slovi za jedan od najpoznatijih UNESCO-ovih spomenika na svijetu.\n“Smatram da je izuzetno važno da svi koji se nalaze u blizini Staroga mosta mogu koristiti internet besplatno u svako doba dana i noći”, kazao je Dilber za Anadolu Agency (AA).\nBesplatnim internetom, kako vjeruje, promocija Mostara i Starog mosta bit će ovim projektom još veća i značajnija jer bez sumnje će mnogi turisti koristiti prijenos uživo i u svijet slati prizore nesvakidašnje ljepote prilikom posjete Starom mostu, koji je remek-djelo osmanske arhitekture na Balkanu i jedan od najvrjednijih kulturno-historijskih spomenika u svijetu.\nTradicionalni omladinski iftar ispod Starog mosta okupio hiljadu mladih iz BiH\nInstitut “Yunus Emre” u Mostaru rasadnik turske kulture i promicatelj turskog jezika\nKroz 20 maketa u Mostaru predstavljena raskoš osmanske arhitekture u BiH\nTagovano: centar Yunus Emre (76) internet (85) Mostar (414) Stari most (29)\nDok Srbija muku muči sa bijelom kugom: Sandžak ima pozitivan prirodni priraštaj\nO jeziku: Književni i razgovorni jezik


Radno telo kao rešenje problema malinara – Indeks Vesti – Najvažnije vesti iz Srbije i regiona\nNaslovna > Srbija Danas > Ekonomija > Radno telo kao rešenje problema malinara\nRadno telo kao rešenje problema malinara RTV Vojvodina 07/07/2017 Ekonomija BEOGRAD – Premijerka Ana Brnabić sastala se danas sa predstavnicima proizvođača malina kako bi razgovarala o problemima u vezi sa otkupnom cenom tog voća.\nOna je, naime, ranije u svom ekspozeu najavila da će tim pitanjem početi da se bavi odmah po stupanju na dužnost.\nDanašnjem sastanku u vladi prisustvovali su i ministri poljoprivrede i trgovine, Branislav Nedimović i Rasim Ljajić, koji su posredovali u pokušaju uspostavljanja dogovora o prihvatljivoj ceni otkupa malina.\nNa sastanku je dogovoreno da se formira Radno telo, koje će činiti predstavnici Vlade Srbije, predstavnici proizvođača malina i hladnjačara, koje će pratiti formiranje cena na domaćem i konkurentnim tržištima kako bi se napravio dogovor prihvatljiv za sve.\nPredstavnici proizvođača maline izjavili su danas da je premijerka Ana Brnabić na sastanku u Vladi Srbije podržala njihove zahteve i da će biti formirana radna grupa sa ciljem da u narednih nedelju dana ispita kako se formira cena maline u evropskim, konkurentnim, zemljama.\nKako su rekli, premijerka je predložila da se do četvrtka ispita tržište malina u Evropi, ali i da se utvrdi da li u Srbiji postoji monopol otkupljivača.\nPredsednik Asocijacije malinara Srbije Dobrivoje Radović rekao je da je zadovoljan ishodom sastanka sa premijerkom Brnabić i predstavnicima hladnjačara s obzirom na to da je došlo do ”blagog pomeranja”.\n”Hladnjačari su tvrdili jedno, a mi drugo, kao i uvek, ali je došlo do blagog pomeranja i očekujem da ćemo do četvrtka sledeće nedelje imati i konkretne rezultate po pitanju cene”, rekao je Radović.\nKako kaže, najvažnije je da bude formirana akontna cena maline na teritoriji cele Srbije.\nOn je dodao da će u četvrtak biti nastavljen dijalog i objasnio da je akontna cena ona cena ispod koje u otkupu ne može da se ide od prvog do poslednjeg dana.\nRadović je podsetio da je to udruženje tražilo da prosečna cena bude 1,83 evra ili 200 dinara, ali da će Radna grupa ispitati koja je cena maline u Poljskoj, kao i da će se uzeti u obzir i veći kvalitet naše maline.\nPrema njegovim rečima, u Poljsku će otputovati predstavnici malinara, kao i ministarstava poljoprivrede i trgovine.\n“Tako da ćemo znati za nedelju dana da li će ta cena biti 200, 250 ili 180 dinara”, rekao je Radović.\nOn je naglasio da je premijerka ”u suštini podržala stavove poljoprivrednih proizvođača i stala iza te priče”.\nRadović je rekao da će malinari tražiti mišljenje i Komisije za zaštitu konkurencije i da se već radi na tome s obzirom da su inspekcije prisutne u svim hladnjačama na teritoriji cele Srbije.\nDirektor Zemljoradničke zadruge “Eko voće” iz Arilja i predstavnik Proizvođačke grupacije malinara Božo Joković je rekao da je na sastanku dogovoreno da se primene modeli formiranja cene maline u evropskim zemljama.\nOn je kazao da je, na primer, u ariljskom kraju akontna cena 160 dinara poručivši da malina treba da bude poljoprivredni proizvod broj jedan u Srbiji i da se oni za to bore.\nKako je rekao, na sastanku su se svi složili, i malinari i hladnjačari, da treba zajedno da porade na tome da Srbija ponovo bude prva u svetu po proizvodnji maline.\nBundeve sve traženije za kolačarstvo\nEpl: Odluka EK politička glupost\nČadež: Napredak u ekonomskoj saradnji sa Prištinom\nRTV Vojvodina 20/06/2017 Poslednje objavljeno Radno telo kao rešenje problema malinara\nRTV Vojvodina 07/07/2017 Drecun: Očekujem veliku optužnicu protiv “dreničke grupe”\nRTV Vojvodina 07/07/2017 Policija Banjaluke odobrila skup podrške Ratku Mladiću\nNovosti 07/07/2017 Do kraja sedmice toplo, naredne i do 40 stepeni\nRTV Vojvodina 07/07/2017 Tači: Haradinaj me obavestio da ima većinu za vladu\nRTV Vojvodina 07/07/2017 O nama InSerbia Index Vesti su deo InSerbia Network Fondacije. InSerbia je neprofitna nevladina organizacija sa sedištem u Beogradu.


Republika Srpska ne odustaje od osnivanja rezervne policije\nVisoki predstavnik međunarodne zajednice u BiH, Valentin Inzko, rekao je da je trenutni politički diskurs povezan sa rezervnim policijskim snagama u entitetima, koji je započeo jednostranim potezom Republike Srpske o ovom pitanju ne doprinosi miru i stabilnosti u Bosni i Hercegovini.\n“Naprotiv, generisala je negativnu spiralu nepoverenja i konkurencije, pa čak i straha. Sadašnja dinamika je zabrinjavajuća jer podriva stabilnost stvaranjem tenzija i podela u zemlji, koje u završnici nemaju koristi za građane BiH. Umesto jednostranog uspostavljanja rezervnih policijskih snaga, vlasti na svim nivoima bi trebale raditi na boljoj saradnji kako bi maksimizirale javnu bezbednost i osigurale bezbedno okruženje“, rekao je Inzko u pisanoj izjavi.\nDodao je da nema uverljivog razloga za jednostrano uspostavljanje rezervnih policijskih snaga. Inzko je ponovio da su imigracijska, izbeglička i azilantska politika ustavna odgovornost državnih institucija, te da treba ojačati njihove kapacitete i da će to biti odgovarajući primer bolje saradnje.\n“U tom kontekstu, pozivamo vlasti RS da ne nastavljaju dalje zakonodavne procedure u vezi sa Zakonom o policiji i unutrašnjim poslovima, već da otvore dijalog sa svojim kolegama na državnom i federalnom nivou, kao i sa međunarodnom zajednicom”, rekao je Inzko .\nVisoki predstavnik se u četvrtak sastao sa Bakirom Izetbegovićem, liderom najveće bošnjačke stranke u BiH, Strankom demokratske akcije (SDA), a jedno od pitanja na sastanku bila je rezervna policija RS. Složili su se da odluka o osnivanju ovih jedinica nije dobra i ne doprinosi miru u državi. Zajednički zaključak je da vlasti u RS treba da zaustave ovaj proces. Izetbegović je naglasio da će, ako RS ne obustavi ove postupke, Federacija BiH biti primorana da snažno odgovori kroz implementaciju već započetog jačanja vlastitih policijskih snaga.\nS druge strane, niko u vladajućoj koaliciji u Republici Srpskoj ne vidi nešto pogrešno u uspostavljanju rezervne policije. Ministar unutrašnjih poslova, Dragan Lukač, rekao je da će ove snage biti angažovane u aktivnostima vezanim za prirodne katastrofe, imigrantska pitanja i druge aktivnosti u kojima redovne policijske snage nisu dovoljne. Entitetski premijer Radovan Višković pozvao je vlasti u Federaciji BiH i njenim kantonima da uspostave svoju rezervnu policiju za iste namene kao što je opisano u odluci RS o osnivanju ove jedinice.\nMeđutim, nivo nepoverenja u BiH je toliko visok da se bošnjačka strana plaši da će dodatne policijske snage biti korištene za neku vrstu nasilnih akcija protiv povratnika bošnjačke nacionalnosti u Republici Srpskoj, na prvom mestu, a zatim za odvajanje Republike Srpske iz ostatka BiH.


Ministarski sastanak EU o migrantskoj krizi 14. septembra\nMinistri unutrašnjih poslova Evropske unije (EU) održaće u Briselu 14. septembra hitan sastanak o krizi sa izbeglicama, saopštio je predsedavajući EU, Luksemburg.\n“Migrantska situacija izvan i unutar granica EU od nedavno je poprimila neviđene razmere”, navodi se u saopštenju.\n“U cilju procene situacije na terenu i preduzimanja političkih koraka i novih inicijativa u rešavanju tog pitanja, ministar za migracije i azil Luksemburga Žan Aselborn odlučio je da organizuje vanredni sastanak ministara unutrašnjih poslova”, piše u saopštenju.\nTo je saopšteno posle sastanka ministara unutrašnjih poslova Nemačke, Francuske i Velike Britanije koji su danas zatražili bolje regulisanje stanja s izbeglicama koje stižu na jug Evrope, a traže i jedinstven spisak zemalja koje se smatraju sigurnim, te se migrantima iz njih ne može priznati status izbeglica.\nMinistri Tomas de Mezijer, Bernar Kaznev i Tereza Mej ocenili su da je do kraja godine potrebno utvrditi “žarišne tačke” – centre za trijažu u Grčkoj i Italiji gde bi se izbeglice identifkovale i registrovale što bi vlastima pomoglo da brže utvrde kome je potrebna zaštita.\nBerlin, Pariz i London predlažu da se hitno uvede sistem brzog rešavanja zahteva za azil i da se smesta vraćaju migranti koji nemaju ni razloga ni osnova za traženje azila.


PREDLOG ZAKONA O LEGALIZACIJI OBJEKATA: OLAKšICE PRI LEGALIZACIJI ZA NAJUGROżENIJE KATEGORIJE STANOVNIšTVA\nMinistar građevinarstva i urbanizma u Vladi Republike Srbije Velimir Ilić izjavio je da će lokalnim samoupravama, u skladu sa novim Zakonom o legalizaciji, biti omogućeno da u tom postupku daju olakšice određenim kategorijama stanovništva.\nIlić je u Skupštini Srbije, gde je pred poslanicima obrazložio Predlog zakona o legalizaciji, naveo da je Ustavni sud Srbije 2012. godine stavio van snage sve odredbe Zakona o planiranju i izgradnji zbog olakšica u postupku legalizacije koje je taj dokument predviđao.\nOn je istakao da Ustavni sud Srbije nije želeo da se u zakonu nalaze olakšice, već da se postupak legalizacije sprovede kao i redovna procedura za dobijanje građevinske dozvole.\nMinistar je napomenuo da je Predlog zakona o legalizaciji usklađen sa Ustavom, i naveo da je lokalnim samoupravama, kroz donošenje pravilnika, pružena mogućnost da daju olakšice u procesu legalizacije.\nPrema njegovim rečima, lokalnim samoupravama se vraćaju ingerencije tako da mogu da koriguju određene obaveze u procesu legalizacije.\nIlić je saopštio da će lokalne samouprave imati pravo da donose svoje pravilnike, da daju olakšice, da oslobode određene strukture građana za koje smatraju da je to neophodno, kao što su osobe sa invaliditetom, samohrane majke i socijalno najugroženiji.\nMinistar je naglasio da više od 720.000 predmeta čeka proces legalizacije, i upozorio na to da je nelegalna gradnja krivično delo.\nIzvor: Press služba Vlade Republike Srbije, 1.10.2013.


PressReader - 24 Sata (Serbia): 2018-04-17 - Dani beograda: proglašeni najbolji od najboljih\nDani beograda: proglašeni najbolji od najboljih\n24 Sata (Serbia) - 2018-04-17 - BEOGRAD - Bs\nSvečanom povorkom do spomenobeležja na Kalamegdanu i polaganjem venaca na mestu gde je . godine knez Mihailo Obrenović primio ključeve grada od poslednjeg turskog komandanta Ali Riza-paše, juče su počeli tradicionalni “Dani Beograda”, tokom kojih se od . do . aprila obeležavaju najvažniji datumi u istoriji prestonice.\nTAKOĐE, NA SVEČANOJ SEDNICI Skupštine Grada Beograda saopšteni su dobitnici Nagrade grada Beograda za 2017. godinu. Laureatima će nagrade biti uručene u sredu. Svečanom sednicom predsedavao je Nikola Nikodijević, predsednik gradske Skupštine, uz prisustvo gradonačelnika Siniše Malog, zamenika gradonačelnika Andreje Mladenovića, zamenice predsednika Skupštine grada Andree Radulović, načelnice Gradske uprave Sandre Pantelić, gradskog menadžera Gorana Vesića, članova Gradskog veća, gradskih sekretara i odbornika Skupštine grada.\n- Sednica Skupštine grada je jedan od najsvečanijih činova tokom proslave “Dana Beograda”. Proglasii smo najbolje među najboljima za 2017. godinu. Komisijama, verujem, nije bilo lako da izaberu dobitnike, s obzirom na veliki broj kandidata. Ponosan sam na činjenicu da živimo u gradu u kojem se iz dana u dan događaju nove pozitivne promene, ali i koji ima veliki broj pojedinaca koji nesebično daju sebe i svoju struku kako bismo živeli bolje, modernije i uspešnije - rekao je Nikodijević.\nPrema njegovim rečima, ovogodišnji “Dani Beograda” obiluju kvalitetnim programom, velikim brojem izložbi i koncerata, ali i kulturno-istorijskim predavanjima na kojima će Beograđani moći da se upoznaju sa istorijom svog grada.\n- Verujem da će ova manifestacija na-\nTo što vam je Skupština grada dala saglasnost da postavite spomenik, ne znači da možete da postavite spomenik kakav želite. Naprosto, za to moraju da daju saglasnost nadležne institucije, koje u slučaju spomenika Juriju Gagarinu ne da nisu dale saglasnost, nego nisu bile ni upoznate. Zato je to što je postavljeno uklonjeno.\nstaviti da raste svake godine, budući da za narednu godinu već spremamo nešto novo. Izuzetno sam zadovoljan načinom na koji Beograđani prihvataju ovu manifestaciju, ali i sa kolikim entuzijazmom učestvuju u proslavi. Ovo su datumi koji su menjali istoriju Beograda i Srbije zbog čega zaslužuju da ih dostojanstveno obeležimo - zaključio je Nikodijević.\nPre svečane sednice, Nikodijević je položio venac na spomen-obeležje na Kalemegdanu, na mestu gde je 1867. godine poslednji turski komandant Ali Riza-paša predao ključeve grada knezu Mihailu Obrenoviću. Svečana povorka, uz prigodan program, orkestar Ministarstva unutrašnjih poslova, konjičku brigadu i pitomce Vojske Srbije, krenula je sa Trga Republike do spomen-obeležja na Kalemegdanu. Posetioce je na Kalemegdanu sačekao program koji su organizovali glumci Omladinskog pozorišta Dadov, koji su izveli performans predaje ključeva grada.\nZamenik gradonačelnika Andreja Mladenović podsetio je da se manifestacija “Dani Beograda” održava već 16 godina i rekao da je “glavni cilj da se posetioci upoznaju sa divnom i burnom istorijom grada”.\nU okviru manifestacije, danas počinju stručni obilasci Kalemegdanske tvrđave, a program je podeljen na turski, austrijski i srpski period, dok će u Muzeju grada Beograda biti postavljena izložba istorijskih knjiga. Biće organizovan i program “Javnog vođenja”, koji podrazumeva ture za sve zainteresovane sugađane koji će moći da se upoznaju sa drugačijim Beogradom i čuju nove priče - lične, dramatične, alternativne istorije grada u kome žive. Planiran je obilazak obnovljenog Kosančićevog venca, istorijskih kuća koje čuvaju nasleđe Beograda, kao i šetnja Zemunskom tvrđavom. Svi koji požele moći će da se oprobaju u streličarstvu kod Dizdareve kule, a za mlađe će biti otvorena radionica kaligrafije u Centru za likovno obrazovanje - Šumatovačka.\nInače, tokom Dana Beograda svi muzeji grada Beograda i pozorišta, kulturne ustanove i istorijske kuće otvoriće svoja vrata za posetioce.\n“Dani Beograda” održavaju se od 16. do 19. aprila, u znak sećanja na dva važna datuma u istoriji Beograda. Prvi je 16. april 878. godine kada se u pismu pape Jovana VIII prvi put pominje slovensko ime grada Beograda. Drugi važan datum za Beograd je 19. april 1867. godine kada je turski Ali Riza-paša izvršio simboličnu predaju ključeva grada knezu Mihailu Obrenoviću, a Beograd i formalno postao srpski grad. llll


Kolumne & novosti: Radnici Kolubare dobili ratni raspored: Ovo nije bilo od ’99\nRadnici Kolubare dobili ratni raspored: Ovo nije bilo od ’99\nObaveštenje zaposlenih o rasporedu u slučaju ratnog ili vanrednog stanja uznemirilo je radnike Rudarskog basena Kolubara. Oni su redakciji Nova.rs prosledili obaveštenje koje su dobili od Odeljenja za odbranu i bezbednost Ogranka RB Kolubara. U Elektroprivredi Srbije za Nova.rs kažu da je reč o ispunjavanju redovne zakonske obaveze, koju imaju i druga preduzeća.\n“Poštovane kolege, u Ogranku RB Kolubara u toku je obaveštavanje zaposlenih o rasporedu u slučaju ratnog ili vanrednog stanja. Ovo obaveštavanje nema apsolutno nikakve veze sa trenutnom epidemiološkom, niti sa vojno-političkom situacijom. Reč je o zakonskoj obavezi da se urade ovakva rešenja, a podrazumeva se da zaposleni nastavljaju da rade na svom radnom mestu u slučaju ratnog ili vanrednog stanja”, glasi poruka koju su zaposleni RB Kolubara od odeljenja za odbranu i bezbednost Ogranka RB Kolubara.\nPominjanje ratnog i vanrednog i stanja izazvalo je uznemirenost zaposlenih.\n“Poslednji put smo ovakvu poruku dobili kada je bilo bombardovanje 1999. godine”, navode radnici.\nU Elektroprivrdi Srbije, pak, ističu da je ovo redovna zakonska obaveza, svakog preduzeća u Srbiji.\n“Svi pravni subjekti u Republici Srbiji imaju zakonsku obavezu da zaposlene obaveste o njihovom rasporedu, a na osnovu izrađenog plana ratnog rasporeda”, kratko su odgovorili na pitanje portala Nova.rs.


LU „Mačva“: Prolećno prebrojavanje divljači – Mačva Press Bogatić –\nMačva Press Komentari su isključeni na LU „Mačva“: Prolećno prebrojavanje divljači\nNa terenima Lovačkog udruženja “Mačva” u nedelju, 6. marta sprovešće se redovno prebrojavanje divljači po lovačkim sekcijama.\nBrojanje divljači, odnosno utvrđivanje brojnog stanja gajenih vrsta divljači je preduslov za realnu ocenu biološkog stanja divljači u lovištu i osnova je za sva planiranja zaštite, gajenja i korišćenja divljači. Korisnici lovišta (preduzeća, lovačka udruženja i sl.) su dužni da utvrde stanje populacija divljači po vrstama i po strukturi (polna, starosna i trofejna), odnosno izvrše brojanje divljači pre izrade godišnjeg plana gazdovanja lovištem za lovnu godinu (period 1. april tekuće godine do 31. marta naredne godine).\nBrojanje divljači se obavlja u “proleće” krajem februara i u martu, odnosno po prestanku zime, a pre kretanja vegetacije dok je vidljivost i preglednost terena dobra. Prolećno brojanje služi utvrđivanju matičnog fonda (zapata) divljači, polne i starosne strukture. Pre pristupa brojanju divljači potrebno je izvršiti odgovarajuće pripreme, odnosno izabrati odgovarajuće površine koje najbolje reprezentuju (predstavljaju ) celo lovište. Treba izabrati najmanje tri različite površine : – sa najvećom “gustinom” divljači, sa srednjom “gustinom” divljači, sa najmanjom “gustinom” divljači. Brojanjem treba obuhvatiti što veću površinu lovišta, i veći broj različitih reprezentativnih površina (deset i više) radi dobijanja realne brojnosti divljači. Ustanovljavanje brojnog stanja divljači se obavlja brojanjem na oglednim (primernim) površi- nama (pruge, kvadrati ili krugovi), kojima se obuhvata najmanje 10 % površine staništa, odnosno lovno-produktivnih površina, totalnim brojanjem ili procenom, zavisno od pojedinih vrsta divljači. Brojno stanje zeca, fazana i poljske jarebice utvrđuje se brojanjem na primernim površinama.\nNa lovno-produktivnoj površini – staništu pojedinih vrsta divljači utvrde se mesta za postavljanje pruga, tako da se obuhvate delovi staništa sa najmanjom, srednjom i najboljom “gustinom” pojedinih vrsta divljači. Širina primerne površine – pruge, obično iznosi 200 metara uz mogućnost odstupanja u vezi sa uslovima terena do 100 metara naniže, odnosno do 300 metara naviše. Dužina primerne površine – pruge, obično iznosi do 4.000 metarta sa mogućim odstupanjima naniže, s tim da ne bude manja od 1.000 metara. Ukupna površina primernih pruga u jednom lovištu treba da obuhvati najmanje 10 % lovno-produktivne površine za pojedine vrste divljači.\nOdabrane primerne površine se ucrtavaju u mapu lovišta razmere 1 : 50.000, a zatim na pogodan način, obeležavaju na terenu, najmanje tri dana pred brojanje. Ako su primerne površine celishodno odabrane, onda imaju stalni karakter. Brojači se raspoređuju duž početne linije primerne pruge na rastojanju 20-30 metara jedan od drugog. Zatim se ravnomerno kreću i broje – beleže svu divljač koja se podigne sa njihove desne strane (ili sa leve strane zavisno od dogovora pre početka brojanja), te o zabeleženoj divljači obaveštavaju svoje susede sa desne (ili leve ) strane da bi se izbeglo duplo brojanje. Ako na lovno-produktivnoj, a time i na primernoj površini, normalno egzistira više vrsta divljači (na primer zec, fazan, poljska jarebica i druge vrste), mogu se brojati istovremeno. Ako je divljač rasprostranjena po celom lovištu, pa i uz različite gustine populacije, onda se površina lovišta poistovećuje sa lovno-produktivnom površinom za pojedine vrste divljači. Divljač se broji na svim “primernim” površinama istovremeno, a po potrebi i u saradnji sa susednim lovištima.\nFoto: N. Popović\nTagged bogatić, dragić popović, lovci, prebrojavanje divljači


nedelja, 27. okt 2019, 20:05\nTreća epizoda: Policija poziva Petru na saslušanje.\nInspektori Marta i Gaga ispituju je kakva je priroda njene veze sa mafijašem Radetom Sremcem sa kojim se videla te večeri kada je on ubijen. U svoju potragu za ubicom kreće i Radetova sestra, Sremica.\nLuka uspeva da pobegne iz sobe u kojoj ga je Boris držao vezanog i fizički zlostavljao. Hoće da ilegalno izađe iz zemlje, ali ubrzo kreće da ga proganja čovek koji radi za oca Danice, devojke koja je nastradala na žurci na kojoj je Luka prodavao narkotike.\nRežija: Jelena Gavrilović, Uroš Tomić, Ivan Stefanović\nNedelja, 27. oktobar, Prvi program, 20.05


Uz Dan preduzeća „Hidroelektrane na Drini“ Višegrad | 058.ba\nUz Dan preduzeća „Hidroelektrane na Drini“ Višegrad\n22 GODINE USPJEŠNE PROIZVODNJE\nVIŠEGRAD – Zahvaljujući izuzetnoj predanosti poslu odgovornih lica, njihovoj inžinjerskoj obučenosti i stečenom iskustvu preduzeće „Hidroelektrane na Drini“ Višegrad, za 22 godine uspješnog rada, ostvarilo je odlične proizvodne rezultate, izjavio je Mile Lakić, direktor ovog zavisnog preduzeća koje posluje i okviru Mješovitog Holdinga „Elektroprivreda Republike Srpske“.\n-Naš za sada jedini hidroenergetski objekat, Hidrolektrana „Višegrad“, za protekle 22 godine ispunila je i potvrdila sve glavne tehničko-tehnološke zadatke, predviđene projektnim rješenjima. Raspoloživost postrojenja na sve tri turbine je na visokom nivou, tako da se ostvaruje projektovana snaga i proizvodnja električne energije bez zastoja, naglasio je Lakić, podsjetivši da je njena prosječna godišnja proizvodnja oko 1.010 Gigavat časova električne energije.\nOn je rekao da je preduzeće „Hidroelektrane na Drini“ a.d. Višеgrаd u 2010. gоdini оstvаrilo rеkоrdnu prоizvоdnju еlеktričnе еnеrgiје sa 1.283 Gigavat časova, u kojoj su ostvareni rekordni finansijski rezultati.\n-Projektovani plan proizvodnje električne energije od 1.200 Gigavat časova električne energije, izvjesno je ostvarićemo sa oko 80 odsto. Glavni razlog planskog podbačaja je izuzetno dugotrajna ljetna i jesenja suša. Jednom rječju imali smo najlošiju hidrološku situacija od 1996. godine, istakao je Lakić.\nOn precizira da je u ovoj godini ostvaren proizvodni plan jedino u januaru, maju i oktobru.\n-I pored toga preduzeće „Hidroelektrane na Drini““ su finansijski stabilne, zahvaljujući preduzetim mjerama štednje, tako da i pored proizvodnog podbačaja očekujemo pozitivno finansijsko poslovanje na kraju ove godine.\nNAMJENSKE NAKNADE OPŠTINAMA\nPreduzeće „Hidroelektrane na Drini“ od 2004. pa zaključno do novembra 2011. godine, od kada je u primjeni Zakon o naknadama za potopljeno zemljište u svrhu proizvodnje električne energije, uplatilo je opštinama Višegrad, Rudo, Rogatica, Novo Goražde i Goražde 40 miliona maraka.\nZahvaljujući tim namjenskim budžetskim sredstvima ove opštine podstiču vlastiti perivredni razvoj i finansiraju kapitalne projekte.\n-Uključujući se u poziv Vlade Republike Srpske kod Zavoda za zapošljavanje konkurisali smo za prijem 10 pripravnika sa višom i visokom školskom spremom, istakao je Mile Lakić.\nOn je podsjetio da je preduzeće „Hidroelektrane na Drini“ ove godine primilo 24 nova radnika, uz poštivanje preporuka o njihovom socijalnom statusu.\n-Od 2012. do 2014. godine „Hidroelektrane na Drini“ planiraju investirati 80 miliona maraka, od čega u narednoj godini 16 miliona maraka za održavanje pogonske spremnosti i saniranje procurivanja, naglasio je Lakić.\nOn je podsjetio da je u toku izrada glavnog projekta upravne zgrade preduzeća, koja će se graditi na višegradskom Trgu palih boraca, u neposrednoj blizini ćuprije na Drini.\n-Ispoštovali smo sve procedure vezane za kontaktnu zonu ćuprije na Drini, tako da očekujemo početak glavnih radova u maju naredne godine. Biće to savremena višenamjenska zgrada sa 3.200 metara poslovnog prostora, pojasnio je Lakić.\nMile Lakić je za 21. decembar u Višegradu najavio prezentaciju projekata budućih hidroelektrana „Buk Bijela“ i „Foča“.\n-Za par mjeseci, dakle početkom naredne godine, očekujemo prezentaciju i projekata hidroelektrana „Sutjeska“ i „Paunci“, rekao je Lakić.\nNajaktivnija i najbrojnija sekcija pri Društvu dobrovoljnih davalaca krvi „Stara Hercegovina“, sa sjedištem u Višegradu“, uspješno djeluje u preduzeću „Hidroelektrane na Drini“.\nUz dan preduzeća, u višegradskom Domu zdravlja, organizovali su jednu od brojnih akcija darivanja dragocjene tečnosti. Na akciju se odazvalo 20 davalaca, koji su darivali krv za potrebe Kliničko bolničkog centra u Foči.


Mobilne mreže 5G/5G+ - Internet ogledalo\nYou are at:Home»Analize»Mobilne mreže 5G/5G+\nBy Zoran Kovacevic on\t 20.6.2022 Analize\nU organizaciji Društva za informatiku Srbije i Privredne komore Srbije održano je uvodno predavanje za specijalističku obuku 5G/5G+ mobilne mreže: od istraživanja do tržišta. Predavač je bio Dragorad Milovanović, dipl. ing. el. I tom prilikom je istakao je da je tema aktuelna i značajna, tako da je neophodno pažljivo planiranje u komplikovanim uslovima.\nMobilni komunikacioni sistemi su evoluirali u poslednjih 30 godina od telekomunikacione infrastrukture do nove infrastrukture za industriju, mnoge sektore privrede i svakodnevni život. Kontinuirano se hronološki smenjuju faze istraživanja i razvoja, procesi standardizacije, kao i projektovanje i implementacija na globalnom tržištu. Faze se hronološki preklapaju, konsenzusom se usaglašavaju poboljšanja i postepeno se uvode nove funkcionalnosti.\nNova generacija tehničkih specifikacija publikuje se periodično na 10 godina. Najnovija peta generacija 5G omogućava brži i bolji pristup Internetu, kraći odziv mreže i značajno veću povezanost velikog broja uređaja. 5G mobilna mreža obuhvata listu raznovrsnih zahteva, standardizovane tehničke specifikacije i niz mogućnosti implementacije na globalnom tržištu u okviru lokalne regulative.\nSpecijalistički kurs je organizovan u tri modula.\nPrvi modul obuhvata evoluciju ITU mobilnih standarda i 3GPP tehničke specifikacije u predhodnoj deceniji sa naglaskom na razvoj 5G+ do 2024. godine.\nDrugi modul obuhvata različite opcije integracije i implementacije 5G mobilnih mreža nakon 2020. godine na otvorenom globalnom tržištu.\nI treći modul obuhvata akumulirane probleme održivog razvoja, kao što su upravljanje potrošnom električne energije, uticaj na životnu sredinu i doprinos 5G mreža ciljevima održivog razvoja značajnih sektora privrede i društva.\n5G tehnologija omogućava ekosistem masovnog tržišta, koji zahteva od akademije, standardnih organizacija i industrijskih konzorcijuma da sarađuju sopstvenom stručnošću i zahtevima kako bi razvili zdrav ekosistem sa unificiranim 5G standardima. Korisno je i pravovremeno postaviti pitanje o budućnosti mobilnih uređaja — budućnosti koja prevazilazi 5G. Posebno je značajno razumeti celokupni ekosistem koji mobilnim uređajima omogućava ne samo da prežive, već i da napreduju u uslovima sve konkurentnije tehnologije i poslovnog okruženja.\nDruštvo za informatiku Srbije (DIS) smatra da je za razvoj Srbije i dalji proces informatizacije od ključne važnosti nastavak razvoja primene bežične komunikacije. „Nadležnom organima smo izneli predloge potrebnih mera, a mi smo orijentisani na edukativne aktivnosti sa zainteresovanim organima, organizacijama, kompanijama i pojedincima kako bi bili što bolje pripremljeni za dalji razvoj primene bežičnih komunikacija u Srbiji. Pozivamo sve zainteresovane da iskažu interesovanje za obuku i aktivno učestvuju u definisanju programa i sprovođenju obuke u okviru DIS Trening centra“ kažu u DIS-u.\n5G 5G+ DIS Dragorad Milovanović mobilne mreže PKS


U mnoštvu komemorisanja i obeležavanja Prvog svetskog rata, modifikovanog u mitski i herojski narativ konzervativne nacionalističke ideologije - i ove godine ostaje neobeležen važan datum iz istorije Vojvodine, jer se ne uklapa u dominantni ideološki diskurs. Godišnjica istorijskih odluka Skupštine izaslanika naroda Vojvodine, ostaće ponovo nepomenuta, jer istorijska nauka, kao ogledalo svoga vremena i društva u kome nastaje, ne svedoči o njima samo temama o kojima piše, već možda i više temama koje podvrgava sistematskom zaboravu, prećutkivanju ili ignoranciji.\nTokom antifašističkog i oslobodilačkog rata 1941-1945. zbog velikog doprinosa njenih naroda pobedi, Vojvodina izrasta u zasebnu teritorijalno-političku jedinicu i stiče pravo da odlučuje o svojoj sudbini. U skladu sa tim, nakon konačnog oslobođenja Jugoslavije od fašizma, 30-31. jula 1945. održava se Skupština izaslanika naroda Vojvodine - Srba, Mađara, Hrvata, Slovaka, Rumuna, Rusina, Jevreja - koja je donela na osnovama istorijskih, nacionalnih i drugih specifičnosti, odluku o konstituisanju Vojvodine u autonomnu pokrajinu. Istovremeno je na Skupštini odlučeno i da se autonomna Vojvodina prisajedini Srbiji. Time se Vojvodina voljom svojih naroda konstituisala u autonomnu pokrajinu i kao takva ušla u sastav Srbije. Odluke Skupštine izaslanika potvrdila je Privremena Narodna Skupština Demokratske Federativne Jugoslavije - najviše zakonodavno i predstavničko telo nove Jugoslavije, koje je imalo i puno međunarodno priznanje.\nMeđutim, već 1. septembra 1945. Predsedništvo Narodne skupštine Srbije donosi Zakon o ustanovljenju i ustrojstvu AP Vojvodine. Rukovodstvo Srbije je preko navedenog akta pokušalo da ozakoni tumačenje prema kome je autonomiju Vojvodine formirala Srbija. Zakon je otvorio pitanje: ko je ustanovio autonomiju Vojvodine i da li se njime pravno obesmišljava odluka Skupštine izaslanika naroda Vojvodine i potvrda jugoslovenske skupštine od 10. avgusta 1945. Od tada do polovine šezdesetih godina XX veka traju stalni pokušaji srbijanskog rukovodstva da pitanje autonomije Vojvodine reši na drugačiji način, a u krajnjoj konsekvenci i konačno ukine. Zahtevi republičkog vrha su išli prevashodno za osporavanjem samih osnova autonomije, pokušajima da se ona izrazi isključivo kao pokrajina Srbije, koju je samo republika svojom jednostranom voljom konstituisala i čiji status može menjati u svakom trenutku. Nerazumevanje i neprihvatanje ideje složene države izražavalo se u srpskom vrhu napadima na same temelje pokrajinske autonomije i ugrožavanje njenog identiteta i ekonomskog razvoja. U to vreme se formuliše i stav kako se Srbija ne može konstituisati u nacionalnu državu zbog svog složenog karaktera, odnosno, postojanja pokrajina.\nU novim okolnostima u Jugoslaviji u drugoj polovini šezdesetih godina, zbog privremene prevlasti reformske orijentacije u društvu, dubokim promenama bila je podvrgnuta i federacija od 1967. do 1971. Ustavne reforme i prekompozicija jugoslovenskog federalizma koja je išla u pravcu dalje decentralizacije, osnaživanja republičke državnosti i značajnog povećavanja nadležnosti pokrajina, nisu prošli bez snažnog otpora u Srbiji. Deo republičkog rukovodstva Srbije i uticajni delovi humanističke inteligencije, nezadovoljni predloženim rešenjima, organizovali su raspravu na Pravnom fakultetu u Beogradu 1971. na kojoj je brutalno napadnuto pre svega dalje širenje pokrajinskih autonomija. Uprkos tome, usvojene ustavne promene išle su u smeru dalje demokratizacije društva i decentralizacije zemlje, a pre svega je izmenjen položaj pokrajina, koje su dobile znatno širu autonomiju. Završetak te ustavne reforme bio je označen donošenjem Ustаva iz 1974. Položaj Vojvodine u jugoslovenskoj federaciji garantovao je zakonodavnu, izvršnu i sudsku vlast, pravo na imovinu i raspolaganje svojim prihodima. Vojvođanska autonomija bila je garantovana saveznim ustavom i pravom veta koji je posedovala, čime su potvrđene izvorne istorijske i političke težnje za autonomijom, proistekle iz antifašističkog pokreta i Narodnooslobodilačkog rata. Ovi preduslovi otvorili su period istorijski neuporedivog ekonomskog razvoja Vojvodine. Iste 1974. godine, kada je usvojen poslednji jugoslovenski Ustav i Vojvodina je dobijanje pune i suštinske autonomije krunisala donošenjem svog Ustava.\nIpak, ni tada neće prestati pritisak za smanjenjem ili ukidanjem autonomije. Tako je grupa političkih čelnika Srbije samo dve godine posle donošenja Ustava, 1976. napisala „Plavu knjigu", kojom se otvoreno napadao položaj autonomnih pokrajina. Nekoliko godina kasnije, sredinom osamdesetih godina XX veka, Memorandum SANU, kao uvod u krvavo razbijanje Jugoslavije, žestoko se obrušio i na vojvođansku autonomiju. Naposletku i sam jugoslovenski predsednik, Tito, u jednom od poslednjih intervjua koji je 1978. dao američkim medijima je, na pitanje šta mu je u političkoj karijeri bilo najteže, odgovorio - da ubedi Srbiju da prihvati autonomne pokrajine. Najzad, posle konstantnih i upornih pritisaka, Srbija će u vreme Slobodana Miloševića, protiv volje Vojvodine i protivustavnim, nasilnim metodama, srušiti pokrajinsku autonomiju 1988/89.\nIstorijski, nacionalno-pluralni, demokratski i antifašistički koreni vojvođanske autonomije aktuelni su i u savremenosti, upravo koliko i davnašnje težnje da se ne samo autonomni status, već i sama Vojvodina kao istorijska činjenica i viševekovna teritorijalno-politička jedinica obesmisle i ukinu. Demokratija i evropska orijentacija uvek su se u Srbiji najlakše razotkrivale u pitanju odnosa prema autonomiji Vojvodine. Ukidanje i osporavanje autonomnih prava Vojvodine vrlo brzo se uvek pretvaralo u smanjenje demokratskih i građanskih prava i u ostatku Srbije. Zbog toga nije preuveličavanje tvrditi da je autonomija Vojvodine poslednja linija odbrane demokratskog kursa i evropske orijentacije Srbije.\nAutor je istoričar i član Političkog saveta LSV


SEEbiz.eu / ME / EOS Matrix otkupljuje za 11,29 mil EUR potraživanja banaka iz Srbije u stečaju\nEOS Matrix Agrobanka Nova Agrobanka Univerzal banka loši krediti Agencija za osiguranje depozita\nDatum objave: 19.02.2019. - 16:05:19\nBEOGRAD - Nemačka kompanija EOS Matrix dala je najbolju ponudu u iznosu od 11,29 mil EUR za otkup prvog paketa spornih i nenaplativih potraživanja (NPL) iz portfelja kojim u ime države i banaka u stečaju upravlja Agencija za osiguranje depozita (AOD), saopštilo je danas Ministarstvo finansija Srbije.\nTenderska komisija koja sporovodi proces prodaje tih potraživanja je na današnjoj sednici dala preporuku odborima poverilaca institucija koje učestvuju u postupku da prihvate ponudu i nastave sa potrebnim procedurama kako bi se zaključila transakcija.\nNa prethodnoj sednici tenderske komisije, održanoj 12. februara, otvorene su obavezujuće ponude za prodaju spornih i nenaplativih potraživanja, posle čega je finansijski savetnik uradio analizu predloga kupoprodajnog ugovora.\nAgencija za osiguranje depozita je 11. oktobra prošle godine na prodaju ponudila potraživanja banaka u stečaju (Agrobanka, Nova Agrobanka, Univerzal banka, Privredna banka Beograd i Razvojna banka Vojvodine), kao i potraživanja kojima AOD upravlja u ime i za račun Republike Srbije i Autonomne pokrajine Vojvodine, a stigle su dve ponude.\nTom prodajom će se, kako je objasnilo Ministarstvo finansija, sva realna imovina koja služi kao sredstvo obezbeđenja po osnovu spornih potraživanjima (zemljište, objekti, oprema) ponovo aktivirati i vratiti u privredne tokove i time dalje pospešiti privrednu aktivnost.\n- Na ovaj način, država će godišnje uštedeti oko 10 mil EUR, koliko su prosečno koštali stečajni postupci na godišnjem nivou, a koji su se plaćali prethodne dve decenije - ističe se u saopštenju.\nDodaje se da je prodaja prvog paketa NPL-ova samo početni korak u akcionom planu u okviru kojeg je planirano rešavanje dodatnog paketa nenaplativih i spornih potraživanja države.\nU naredna 24 meseca se očekuje prodaja svih spornih i nenaplativih potraživanja u portfelju Agencije za osiguranje depozita.


Takmičari iz celog sveta u Beogradu Tekvondo Vest Srbija Sport\nStudentsko prvenstvo sveta u tekvondou\nOd 16. do 20. jula 2008. u beogradskoj Hali sportova održaće se Studentsko prvenstvo sveta u tekvondou koje zajedno organizuju Međunarodna federacija studentskog sporta (FISU), Svetska tekvondo federacija (WTF), Univerzitetski sportski savez Srbije (USSS), Tekvondo asocijacija Srbije (TAS) i Univerzijada Beograd 2009 (UB2009).\nOvo takmičenje biće prilika da Beograd ugostiti više od 300 studenata – sportista, ali i da oraganizatori beogradske Univerzijade, koji za ovu priliku obezbeđuju celu logistiku, prođu jedan u nizu testova pre Univerzitetskih igara sledeće godine. Na prvenstvu učestvuju sportisti iz 42 zemlje, a reprezentaciju Srbije će predstavljati 16 takmičara, po osam u muškoj i ženskoj konkurenciji.\n- Ovaj događaj predstavlja demonstraciju snage studentskog sporta, na čijoj promociji i unapređivanju neprekidno radimo. Studentsko prvenstvo sveta u tekvondou je idealna prilika da se potvrdi visok nivo ljudskih, tehničkih, logističkih i infrastrukturnih kapaciteta angažovanih u pripremi predstojeće Univerzijade u Beogradu 2009. godine - izjavio je Siniša Jasnić, predsednik Univerzitetskog sportskog saveza Srbije i generalni direktor Univerzijade Beograd 2009. i pozvao Beograđane i ostale ljubitelje ove plemenite veštine da dođu i podrže našu reprezentaciju i uživaju u vrhunskom sportu.\n- Ovo je moja druga poseta Beogradu u poslednja dva meseca i impresioniran sam svime što se u organizaciji ovog takmičenja dešava, kao i onim što je za to kratko vreme urađeno. Ovo je najbolje do sada organizovano Studentsko svetsko prvenstvo u tekvondou. Tri različite države su se kandidovale za domaćina ovog prvenstva, a zahvaljujući gospodinu Jasniću i kvalitetu organizacije Univerzijade Beograd 2009, kao i činjenici da je ovo odličan test za predstojeće Univerzitetske igre, organizacija je pripala baš Beogradu. Organizacija ovog takmičenja i Univerzijade predstavlja naš zajednički napor i siguran sam da će sve proteći u najboljem redu - rekao je Ken Min, predsednik tehničke komisije FISU za tekvondo, i dodao:\n- Tekvondo se u Srbiji razvija krupnim koracima, a uz ovako organizovana takmičenja, na kojima zajednički promovišemo tekvondo, Srbija ubrzo će stati rame uz rame sa najuspešnijim tekvondo reprezentacijama u svetu.\n- Studentsko prvenstvo sveta u tekvondou je rezultat više nego kvalitetnog partnerstva i saradnje ostvarene između naše asocijacije i organizatora Univerzijade Beograd 2009. Prilika da ugostimo 300 mladih sportista svakako predstavlja i izazov za koji smo u potpunosti spremni - rekao je Dragan Jović, potpredsednik Tekvondo asocijacije Srbije.\nSrbija Sport - 09:57 15/07/2008


Nikšić: Da li je Vlada FBiH platila vakcine kojima se naši građani vakcinišu u Srbiji – Glas TK\nZastupnik SDP-a u Parlamentu BiH Nermin Nikšić iznio je veoma zanimljivu teoriju tokom današnje sjednice Zastupničkog doma Parlamentarne skupštine BiH.\nNikšić je, naime, tražio od predsjedavajućeg Vijeća ministara BiH Zorana Tegeltije i ministrice vanjskih poslova BiH Bisere Turković da provjere informaciju koju je, prema njegovim riječima, dobio iz “provjerenih diplomatskih krugova”, a tiče se vakcinacije građana FBiH u Srbiji.\n“Prema informacijama koje sam dobio iz relevantnih diplomatskih krugova, Vlada FBiH je platila Srbiji za isporuku ruskih vakcina. Naravno da su iz Rusije upozorene vlasti u Srbiji da samo Ruska Federacija može ugovarati prodaju i isporuku vakcina trećim državama. To je bio razlog zašto vakcine nisu dostavljene, a naravno da se novac nije mogao vratiti u budžet, pa je pronađeno solomonsko rješenje da se našim građanima omogući besplatno vakcinisanje u Srbiji. Molim da ispitate ove navode i izvijestite i mene i ovaj parlament o tome. Mada me ništa više ne može iznenaditi kada je riječ o našim vlastima, smatram da javnost zaslužuje istinu. Ako se ispostavi da je ovo tačno, poteže se pitanje krivične odgovornosti nadležnih”, kazao je Nikšić tokom sjednice.\nNikšić je ovom prilikom zahvalio Srbiji, kao i drugim zemljama koje su donirale vakcine Bosni i Hercegovini.\n“Trebamo iskoristiti priliku da se zahvalimo onima koji su radili posao naših vlasti pa su nam dali sadaku dodjeljujući nam, neko manji, neko veći, kontingent vakcina”, dodao je Nikšić.\nPrevious Post: Efendić: Gradski autoput je lični interes, firme Volodera i Brankovića uključene od starta\nNext Post: Federalni zavod: Nabavka protuotrova za ugriz zmije nije naša nadležnost, mi distribuiramo vakcine


22-07-2019 09:53 Svet Planeta Video\nRuski predsednik Vladimir Putin nedavno je ponovo bio tema teoretičara zevere, ovo puta zbog svog sata koji nosi na desnoj ruci.\nAngela Merkel i Vladimir Putin (Foto: kremlin.ru)\nNaime, svetski fotografi su tokom nedavnog Samita G-20 "uhvatili" momenat kada ruskom lideru prilazi nemačka kancelarka Angela Merkel, i kada oboje gledaju u svoje satove.\nNa društvenim mrežama odmah se poteglo pitanje zašto Putin nosi sat na desnoj ruci i da li to ima veze sa njegovom bezbednošću, zdravljem, ili čak i "tajnim mikro-oružjem sakrivenim u njemu".\nNije prvi put da se poteže to pitanje, novinari sune tako davno direktno pitali ruskog lidera zašto ne nosi sat na levoj, kao i većina, već na desnoj ruci. On im je tada rekao da je to "iz čisto praktičnih razloga", jer ga žulja krunica (točkić) za navijanje kada mu je sat na levoj ruci.\nPročitajte OVDE kako su Iranci otkrili američku špijunsku mrežu.


“Opasni hemijski materijal izmestiti sa teritorije Goraždevca”\nKancelarija za KiM izrazila je zabrinutost zbog meštana u Goraždevcu, zbog mogućeg ugrožavanja njihovog zdravlja usled dopremanja i skladištenja opasnog hemijskog otpada, navodi se u saopštenju.\nU saopštenju se napominje da je ovo poslednja u nizu akcija institucija u Prištini zbog nereagovanja, “čime se ugrožava fizički opstanak Srba u Pokrajini i koja pokazuje da političkim predstavnicima kosovskih Albanaca nije stalo do izgradnje poverenja i zajedničkog života na Кosovu i Metohiji”.\nMeštani Goraždevca su u više navrata organizovali mirne proteste zahtevajući od nadležnih institucija da se opasni materijal izmesti iz Goraždevca na lokaciju koja je rešenjem resornog ministarstva predviđena za to.\n“Današnje dopremanje i smeštanje još četiri šlepera hemijskog otpada na istu lokaciju u Goraždevcu potvrđuje dosadašnje sumnje meštana da se ne radi o naivnom postupku prištinskih vlasti. Goraždevac je mala srpska enklava u Metohiji, čiji su meštani na stalnoj meti nasilnika i pljačkaša, i nagomilavanje opasnih materija baš u tom selu nije nikakva slučajnost, već perfidan dodatni pritisak na srpsko stanovništvo da se iseli, kako bi sačuvali sopstveno zdravlje i zdravlje članova porodica”.\nU saopštenju se ističe da Kancearija za KiM poziva КFOR i međunarodnu zajednicu da reaguju i urazume pojedince u Prištini.\nKancelarija za KiM smatra da se "opasni hemijski materijal treba izmestiti sa teritorije Goraždevca, imajući u vidu da rešenjem za skladištenje opasnog materijala, koje je albanski vlasnik firme „Svis“ dobio od nadležnog ministarstva, dovoženje i uništavanje takvog otpada nije predviđeno u katastarskoj zoni Goraždevac”.\n14.08.2020 Hoće SMS da bude pogrešan... (641)


Beogradski glas (Beta) – Predsednik Srbije Aleksandar Vučić izjavio je danas da mu je veoma stalo da opozicija izađe na izbore, da bi to bilo najbolje za Srbiju jer bi građani mogli da vide, kako je kazao, ko ima koliku podršku.\nU intervjuu za RTS, Vučić je kazao da je spreman da uradi puno kako bi se iz javnosti „skinula besmislena priča“ o izbornim uslovima.\n„Uredite biračke spiskove. Napišite šta hoćete u biračke spiskove, svako ime napišite. Gotovo sve ću prihvatiti po pitanju biračkih spiskova i finansiranja stranaka“, rekao je on.\n„Razgovaraću sa onima koji predju cenzus. Sa (predsednikom Pokreta slobodnih građana) Sergejem Trifunovićem ako izađe na izbore, (predsednikom Srpske radikalne stranke) Vojislavom Šešeljem i sa (predsednikom Socijalističke partije Srbije) Ivicom Dačićem „, rekao je on.\n„Ne pitate se kako smo obezbedili proizvode u prodavnicama na Kosovu, ko su ljudi koji su na tome radili danonoćno, a sada namećemo priču o stvarima koji će se dogoditi za osam meseci“, kazao je on.\nPovodom incidenta koji se dogodio ispred Predsedništva Srbije u subotu u Beogradu Vučić je kazao da će naredne subote na ulazu u zgradu će biti postavljeno pet ili šest devojaka koje bi trebalo da „upozore demonstrante da je upad u zgradu Predsedništva kršenje zakona“.\n„Sklonili smo ogradu ispred zgrade zato što je lepše bez nje, sada neće više moći da padaju, skaču preko nje, a ako budu želeli da izvedu državni udar mraće da udju u zgradu“, rekao je on.\nOznakeNaslovna-centar Naslovna-traka Vučić Vučićeva demagogija\n„Srbija da prekine kampanju protiv priznanja, Kosovo da ukine takse, obnoviti dijalog“


Banjalučani sami mjere zagađenje vazduha - Bolja Strana\nNaslovnica Vijesti Banjalučani sami mjere zagađenje vazduha\nBanjalučani sami mjere zagađenje vazduha\nBanjalučki Centar za životnu sredinu pokrenuo je javnu kampanju simboličnog naziva „Vazduh na aparatima“, sa ciljem da motiviše građane da aktivno učestvuju u zaštiti zraka od zagađenosti, samostalnim i nezavisnim mjerenjem zagađujućih čestica, saopćeno je iz ove NVO. Banjalučki ekolozi objašnjavaju da građani mjere zagađenost preko svojih pametnih telefona i uređaja “AirBeam” koje su osigurali partneri iz organizacije “Health and Environment Alliance”.\nGrađani koji koriste ovu jednostavne prenosive uređaje za detekciju nivoa zagađenosti vazduha, u realnom vremenu ih objavljuju putem aplikacije “Air Casting”. Ovaj pristupačni alat mjeri lebdeće čestice, koje su ove zime problem u Banjaluci, navode ekolozi i podsjećaju da je, prema zvaničnim mjerenjima, čije rezultate javnost saznaje sa nekoliko dana zakašnjenja, tokom decembra, vazduh u gradu 17 dana bio u najnižoj, trećoj kategoriji. Uređaji, koje sada koriste građani, laserskom metodom detektuju koncentraciju čestica PM 2.5 u momentu kretanja na bilo kojoj lokaciji i automatski prikazuju podatke i rutu u realnom vremenu. Na taj način, korisnici dobijaju direktna saznanja o nivou zagađenosti vazduha u pojedinim gradskim zonama, rutama kojima se kreću, ali i u vlastitom domu, školi ili na poslu.\nUređaji mogu biti mobilni uz korisnika u svakom trenutku ili stacionarni i postavljeni na posebnim lokacijama” – poručuju iz Centra za životnu sredinu. Zvaničnici, a i pojedini stručnjaci, osporavaju “legitimitet” ovakvim mjerenjima, tvrdeći da nevladine organizacije nisu prava adresa za kontrolu kvaliteta vazduha i pitaju se “ko je baždario uređaje i aplikacije koje mjere zagađenost vazduha”. Ekolozi, s druge strane tvrde da u situaciji kada zvanični organi ne nude pravovremene informacije, građani imaju pravo da sami provjere kakav vazduh udišu.\nPrethodni članakKalifornija želi staviti paracetamol na listu kancerogenih lijekova\nNaredni članakTri fakulteta u Zenici pokrenuli Akademiju ekološkog menadžmenta


Organizovan Prvi Intenzivni Floortime Trening – LEVEL 2 – udruzenjeana.org.rs\nOrganizovan Prvi Intenzivni Floortime Trening – LEVEL 2\nFoto sa prvog intenzivnog Floortime treninga – Level 3:\nFoto sa prvog intenzivnog Floortime treninga – Level 2:\nU Beogradu je u oktobru 2015.godine održan Intenzivni Floortime Trening – LEVEL 2. Trening je vodio suosnivač i direktor The Floortime Center, USA, gospodin Tim Bleecker. Trening je pohađalo 14 polaznika, od kojih je 11 iz Srbije i 3 iz Hrvatske. Ovaj trening je početni korak ka dobijanju certifikata za licenciranog floortime terapeuta.\nU duhu dobre prakse kontinuirane edukacije, bilo nam je zadovoljstvo da budemo i domaćini -organizatori za Intenizivni Floortime Trening – LEVEL 3. Ovaj nivo edukacije po DIR/Floortime approach je ekskluzivan po tome što je po prvi put organizovan na evropskom tlu. Trening je vodio suosnivač i direktor The Floortime Center, USA, gospodin Tim Bleecker. Trening je pohađalo 15 polaznika, od kojih je 3 iz Srbije. Ovaj trening je početni korak ka dobijanju certifikata za licenciranog floortime terapeuta, koji edukuje roditelje za rad sa svojim detetom.\nNašu saradnju sa The Floortime Center, USA, koju smo započeli 2013 godine, uspešno nastavljamo i dalje.\nCilj nam je unapređenje znanja i veština, radi kompetentnosti u proceni, radu i praćenju razvoja dece s poteškoćama u razvoju, kao i pružanje potpunije podrške i pomoći porodicama.\nPrvi Intenzivni Floortime Trening za procenu, rad i praćenje razvoja dece s teškoćama u razvoju – LEVEL 2\nPredavač Tim Bleecker, suosnivač i direktor The Floortime Centra USA.\nMesto i vreme održavanja: Beograd, 9. i 10. oktobar 2015.godine (9. i 10.10.2015.-petak i subota)\nOrganizatori: LOGOPOLIS MILICA VAKIĆ DOO Beograd, Udruženje „ANA“, Beograd i Udruga „DIRA“, Hrvatska\nIntenzivni Floortime Treningkontinuirana edukacijaLevel 2TIM BLEECKER\nPrevious Post:Održan prvi seminar/trening u Srbiji za primenu BAYLEY SCALES\nNext Post:Foto sa Prvog intenzivnog Floortime treninga – Level 3


Home / Ekologija / Od septembra bez halogenih sijalica u EU\n24. Avgusta 2018. AdminLeave a Comment on Od septembra bez halogenih sijalica u EU\nNakon što su gotovo 60 godina osvetljavale evropske domove i ulice, halogene sijalice će od 1. septembra biti zabranjene u EU. Umesto njih, svetlo će davati LED sijalice koje troše pet puta manje energije od halogenih čije će izbacivanje iz upotrebe sprečiti emisiju više od 15 miliona tona ugljenika godišnje.\nPrelazak na LED smanjiće ne samo štetnu emisiju, već i račune potrošača, slažu se industrija, stručnjaci i aktivisti borbe za zaštitu životne sredine.\n“Nastojanje EU da zabrani halogene sijalice je pogrešno jer će potrošači trpeti finansijski a najsiromašniji uvek najviše pate zbog takvih politika. Potrošači treba da imaju slobodu izbora sijalice a ne treba to da im nameće EU”, rekao je Džonatan Bulok iz Stranke za nezavisnost Ujedinjenog Kraljevstva (UKIP), član odbora za energetiku u Evropskom parlamentu.\nStručnjaci međutim ističu da su halogene sijalice jevtinije od LED ali da su troškovi za struju mnogo veći dok se LED sijalica otplati za godinu dana.\nHalogene sijalice takođe traju samo dve godine u proseku dok je očekivani vek LED sijalica 15-20 godina.\nProsečan britanski dom ima desetak halogenih sijalica od kojih se svaka koristi oko tri sata dnevno, pokazuju neka ranija zvanična istraživanja.\nVelika je i cena štetne emisije. U potrošnji energije zgrade učestvuju sa oko 40% a osvetljavanje čini oko 15% toga pa je ugljenični otisak veći nego avio i brodskog prevoza zajedno.\nIzvor: The Guardian/www.euractiv.rs\nPočinje četvrti Goranski Eko Kamp “Čarobni svet šume” – Drvoljub\nSrbija i dalje gubilište za ptice selice


Naslovnica VIJESTI BiH “Ima ih oko 2.200”: Nije poznat tačan broj izdatih diplomatskih pasoša BiH\nU Bosni i Hercegovini, prema podacima Ministarstva inostranih poslova BiH, ima oko 2.200 diplomatskih pasoša, a tokom 2017. godine i u prvih pet mjeseci ove godine izdato ih je 406.\nU Ministarstvu unutrašnjih poslova BiH naglašavaju da je od toga 127 diplomatskih pasoša izdato licima koja do tada nisu imala ovo pravo, i 279 onima koji su i ranije bili vlasnici ove vrste pasoša, pišu Nezavisne novine.\nRazlozi za izdavanje novih putnih isprava licima koja su i ranije imala diplomatske pasoše su prestanak važenja starih, odlazak na rad ili povratak s rada u diplomatsko-konzularnom predstavništvu, unapređenje ili premještaj u drugu organizacionu jedinicu.\nU Ministarstvu inostranih poslova BiH kažu da broj diplomatskih pasoša stalno varira, te da je gotovo nemoguće odrediti tačan broj.\n“S obzirom na to da se jedan broj diplomatskih pasoša uvijek nalazi u fazi pripreme ili izrade, a jedan broj u proceduri vraćanja, nemoguće je dati tačan broj, ali se procjenjuje da se radi o broju od oko 2.200 diplomatskih pasoša”, rekli su iz nadležnog ministarstva.\nDiplomatski pasoš je posebna putna isprava koja se izdaje državnim predstavnicima i drugim osobama sa diplomatskim statusom, i bližim članovima njihovih porodica, u cilju zaštite i dokazivanja diplomatskog statusa.\nPrethodni članakSlijedi promjena vremena: Narednih dana mogući kiša i pljuskovi\nSljedeći članakČović postavio “apsolutni uslov” za uspostavljanje vlasti u BiH


Banatski tamburaški centar prvi put se predstavio publici (VIDEO)\nKategorija: Kultura, Video vesti\nU Kulturnom centru Zrenjanina održan je prvi javni nastup „Banatskog tamburaškog centra“.\nOvaj centar osnovan je ove godine s ciljem da izvedbom svih stilova kako domaće tako i svetske muzičke baštine neguje kulturu modernog i tradicionalnog muzičkog stila, a sve na inicijativu profesora Ivana Petrova i Slobodana Srdanova. Okuplja sve generacije zaljubljenika i izvođača na tamburaškim instrumentima i jedan od ciljeva je edukacija mlađih naraštaja kako bi tamburu kao instrument našeg podneblja sačuvali od zaborava.\n– Tamburaška muzika kod nas je veoma osiromašena i činjenica je da ponestaje želje za izvođenjem na ovom instrumentu. Upravo iz tog razloga i kako bi pojačali želju za daljnjim i kvalitetnijim izvođenjem i odškrinuli vrata napredovanju izvođenja na ovom instrumentu je i osnovan Banatski tamburaški centar. Postoji i želja da iz njega jednog dana nastane veliki tamburaški orkestar ovog dela Vojvodine po uzoru na Novi Sad, Šid, Rumu ili Suboticu – rečeno je u uvodu ovog koncerta.\nU okviru centra deluje kamerni ansambl od pet članova, a u fazi pripreme i je i omladinski sastav kao i škola tambure.\nTamburaški orkestar OŠ „Sveti Sava“ iz Žitišta sa profesorom Jovom Babićem\nNa koncertu su se kao solisti predstavili Vukašin Šofejović, Elena Žitinja članica etno grupe „Filigran“, kao i „mlađe“ snage, tamburaški orkestar OŠ „Sveti Sava“ iz Žitišta pod rukovodstvom profesora Jove Babića i tamburaški orkestar OŠ „Stevan Aleksić“ iz Jaše Tomića pod rukovodstvom profesora Dušana Radosava.\nElena Žitinja sa koleginicima iz „Filigrana“\nKoncert je zaključen zajednički izvođenjem „Podmoskovskih večeri“, a na bis su svi izvođači i publika otpevali i „A, sad adio“.\nTagovi banatski tamburaški centartamburasiVesti Zrenjaninzrenjanin\nDecembarska akcija u "TSV diskontima" - novogodišnji paketići od 359 dinara\nIsključenja struje do 14. decembra - Zrenjanin, Knićanin, Krajišnik...


FBiH: U protekla 24 sata registrirano 36 slučajeva COVID-19, prijavljen jedan smrtni ishod - Federalno ministarstvo zdravstva: COVID19\nFBiH: U protekla 24 sata registrirano 36 slučajeva COVID-19, prijavljen jedan smrtni ishod\nObjavljeno: 21.04.2022 ; Ažurirano: 21.04.2022\nPrema podacima Zavoda za javno zdravstvo FBiH (ZZJZ FBiH), u Federaciji BiH u protekla 24 sata (do 12h) prijavljeni su rezultati testiranja 762 uzorka, od čega je 36 pozitivno na COVID-19. Novi slučajevi registrirani su u svim kantonima/županijama u Federaciji BiH, osim u Bosansko-podrinjskom.\nU Federaciji BiH do sada je testirano ukupno 1.249.976 uzoraka, a COVID-19 je potvrđen kod 250.402 osobe.\nU protekla 24h, u Federaciji BiH prijavljen je jedan smrtni ishod, dok je jedan prijavljen retroaktivno.\nS današnjim danom, broj smrtnih ishoda na području Federacije BiH je 8.866.


Potpisan sporazm o dugoročnoj saradnji\nEU ima ogromne fondove koje treba iskoristiti\nPredsjednik Akademije nauke i umjetnosti Republike Srpske /ANURS/ Rajko Kuzmanović i rektor banjalučkog Univerziteta Radoslav Gajanin potpisali su danas Sporazum o uspostavljanju i ostvarivanju dugoročne saradnje u koncipiranju i organizovanju naučnih, umjetničkih i kulturoloških oblika i sadržaja.\nSporazum obuhvata i zajedničko djelovanje putem izrade značajnih naučnoistraživačkih projekata i skupova u zemlji i inostranstvu, a koji su od značaja za Republiku Srpsku.\nKuzmanović je, nakon potpisivanja, rekao novinarima u Banjaluci da će Sporazum otvoriti perspektive dalje saradnje u oblasti naučnoistraživačkog rada, jer je razvoj tehnike i tehnologije došao na taj nivo gdje jedna institucija nije u mogućnosti da odgovori na izazove, pa se traži saradnja istorodnih, bliskih institucija koja će dati rezultate.\nOn je naveo da EU ima ogromne finansijske fondove i programe koji se odnose na naučnoistraživački rad, ali niko iz zemalja regiona nije u stanju da pojedinačno ispuni uslove.\nPrema njegovim riječima, u potpisanom Sporazumu veoma su značajne obrazovna komponenta i izdavačka djelatnost.\nKuzmanović je podsjetio da je dosadnja saradnja ANURS-a i Univerziteta bila plodna.\nRektor banjalučkog Univerziteta Radoslav Gajanin istakao je da Sporazum omogućava saradnju dvije institucije u svim oblastima. "Raduje me da smo ozvaničili saradnju i obavezali se na njenu dugoročnost", dodao je Gajanin.\nANURS Rajko Kuzmanović Univerzitet u Banjaluci\nANURS dobitnik specijalnog priznanja\nPredstavljena izdanja Narodne i univerzitetske biblioteke Srpske


Beta 25. februara 2020. 10:20\nBugarska armija izdvojila je 746 miliona evra za nabavku 150 borbenih vozila pešadije točkaša kojima će zameniti zastarele oklopne guseničare sovjetskog porekla.\nKako navodi portal Balkanska bezbednosna mreža (www.balkansec.net), Sofija se tako priključila sve dužoj listi zemalja koje mehanizovane jedinice prebacuju sa gusenica na točkove, ali i državama regiona koje u kratkom roku žele da zamene naoružanje iz vremena hladnog rata.\nPortal navodi da je projekat više puta odlagan zbog nedostatka novca, ali sada se čeka na konačani izbor ponudjača.\nPosle višegodišnjeg preispitivanja potreba i prikupljanja podataka od raznih proizvodjača Bugari su definisala šta žele – 90 vozila u verziji borbenih vozila pešadije i 60 vozila za vatrenu, borbenu, logističku i inženjerijsku podršku, a sada ostaje da se izabere proizvodjač u poslu vrednom 746 miliona evra.\nZa posao se trenutno bore švajcarski MOVAG, koji nude vozilo Pirana 5 koje je već kupila Rumunija, kao i finska Patrija, koja na tenderu učestvuju sa čuvenom Patrijom AMV koju koristi Hrvatska.\nIz trke su ispali Nemci zbog ponude koja je bila veća od limita od 746 miliona evra, dok su se Francuzi povukli jer nisu dobili očekivane direktne pregovore na državnom nivou.\nU planu koji je usvojio bugarski parlament navodi se da je potrebno osposobiti tri borbene grupe nivoa bataljona (sa po 30 borbenih vozila pešadije, plus vozila za podršku) za operacije odbrane zemlje i odbrane saveznika iz NATO-a na osnovu člana 5. Vašingtonskog ugovora koji definiše kolektivnu odbranu Severnoatlantske alijanse.\n„Iako su u ‘finale’ ušli Movag i Patrija, iskustva nabavke naoružanja u Bugarskoj govore da utakmica za vredan posao još nije gotova. Prvobitni plan bio je da već u toku 2018. godine počne isplata avansa potencijalnom dobavljaču i da se cela nabavka isplati u ratama do 2029. Do kraja 2019. godine trebalo je da bude isporučeno 12 vozila, sva borbena vozila do kraja 2023, a oklopnjaci za podršku do 2029. godine. Ništa od toga se još nije dogodilo i sve oči ponudjača usmerene su ga državnom vrhu Bugarske“, navodi se.\nSvi ponudjači su uspešne kompanije koje su poslednjih godina u dobroj finansijskoj situaciji i imaju stabilno poslovanje.\nBugarska, sa druge strane, planira velika ulaganja u vojsku, ali su sve nabavke opterećene politikom i do poslednjeg trenutka se ne zna šta će se i od koga kupiti, dodaje portal Balkanska bezbednosna mreža.\nBeograd: Zbrinuto 15 izbegličkih porodica\nZašto plavuša ide u javnu kuću?


Festival “Grad teatar” pristupio prestižnoj Evropskoj asocijaciji festivala – grad teatar budva\nFestival “Grad teatar” pristupio prestižnoj…\nU srijedu, 2.juna, održana je redovna Skupština Evropske asocijacije festivala (EFA), u Briselu, sa ciljem odobravanja pristupa novim članovima.\nEvropska asocijacija festival objedinjuje ugledne muzičke, plesne, pozorišne i multidisciplinarne umjetničke festival iz Evrope i svijeta, pa je za pristupanje neophodna preporuka aktivnog člana EFA-e, što je “Grad teatar” ostvario.\nNakon predstavljanja programa 33.i 34. festivala, glasovima članova Borda direktora, odlučeno je da festival “Grad teatar” ispunjava sve uslove i kriterijume za pristup zajednici najpoznatnijih evropskih i svjetskih festivala.\nEvropskou druženje festivala (EFA) osnovano je u Ženevi 1952. godine, na zajedničku inicijativu uglednog dirigenta Igora Markeviča i velikog filozofa Deni de Ružmona. Danas EFA broji oko 100 pojedinačnih članova – muzičkih, pozorišnih, plesnih i interdisciplinarnih festivala – kao i nacionalna festivalska udruženja i kulturne mreže u više od 40 zemalja.\nMisija Evropske asocijacije festivala je da ujedini i predstavlja festival svojih članova širom Evrope i svijeta doprinoseći umjetničkom životu Evrope. Glavna uloga EFA-e je da poveže organizatore festival kako bi informisali, inspirisali i obogatili festivalski program. Osnovana je kako bi se premostila udaljenost između organizacija i svih vrsta zainteresovanih strana, kao i zastvaranje veza, a u cilju obogaćivanja umjetničke ponude festivala i njegovih organizacionih mogućnosti.


LG G4 – Popravka bootloop problema\nUkoliko ste jedan od vlasnika odličnog telefona G4 firme LG, postoji velika šansa da ste se već upoznali sa (ne)slavnim problemom zvanim Bootloop. Ukoliko i niste, nastavite da čitate, jer postoji velika šansa da će Vam ovaj tekst u nekom trenutku dobro doći.\nNaime, firma LG, iako nesporno jedna od vodećih firmi na tržištu pametnih telefona, uspela je da previdi veliku grešku u izradi telefona 3 generacije iz njihove premium serije, G4. Naime, usled za sada nerazjašnjenih okolnosti, a kako potvrđuju iz firme LG, nakon nekog vremena korišćenja telefona, a obično nakon isteka godinu dana, dolazi do “hladnog lema”, odnosno gubljenja konekcije između procesora telefona i matične ploče, i telefon ulazi u bootloop. Kada se to desi, telefon počne pokazivati samo LG logo, kao kada se startuje telefon, ali umesto da nakon njega pokrene (android) sistem, on se restartuje i vraća na LG logo, a u nekim slučajevima čak i ne pokazuje LG logo, već telefon ne reaguje na punjač i dugme za uključivanje, već ga samo računar prepoznaje kao “QHS USB Dload 9008”, ili nešto slično tome.\nIako nesumljivo firma za koju smo svi čuli, LG je napravio veliku grešku sa serijom G4\nKada do ovog problema dođe, ne preostaje Vam mnogo opcija. Možete probati, ukoliko imate garanciju, da odnesete telefon u ovlašćeni servis i tražiti da Vam zamene matičnu ploču, pri čemu, moramo napomenuti, gubite sve podatke sa Vašeg telefona. Druga opcija je da Nam se javite, i možemo probati da Vam namestimo telefon, bez gubljenja podataka. Nakon popravke, telefon će nastaviti raditi na dalje bez bilo kakvih problema. Naravno, ni popravka nije bez svojih mana, pa Nam se svakako javite ukoliko ste zainteresovani, da bi smo Vam detaljnije objasnili suštinu popravke!


Poseta Fabrici reznog alata - Ozonpress :: internet portal\nTag: FRA, poseta\nJuče je u radnoj poseti FRA boravio ministar Velimir Ilić sa svojim saradnicima. Početak razgovora sa rukovostvom i predstavnicima sindikata bio je vezan za evociranje uspomena kakva je FRA nekada bila i šta je značila za Čačak. U poređenju sa drugim čačanskim velikim preduzećima, FRA je bila nešto posebno i moderno zaključili su i gosti i domaćini.\n– Bez obzira na motive vašeg današnjeg dolaska mi smo zahvalni svima koji žele i mogu da pomognu fabrici danas u ova teška vremena. Mi moramo da završimo proces privatizacije koji je započeo i kroz koji su svi drugi već prošli. Nadam se da ćemo zajedničkim snagama, uz pomoć grada, a naročito Republike sačuvati fabriku i proći taj proces, jer ono što FRA proizvodi treba ovoj državi a i fabrika treba da puni budžet grada i budžet države – rekao je Milan Vidaković, generalni direktor FRA.\n– Kad dođem u FRA ne mogu da se otmem sećanju šta je fabrika nekada, dok sam ja još bio student, bila. Kad sam ja bio stipendista, fabrika je imala oko 3.500 zaposlenih i kada se pusti plata u fabrici to ceo grad oseti. U to vreme FRA je bila moderna fabrika sa najmodernijom upravnom zgradom. Hvala vam na ovom prijemu, Nijednog trenutka nisam sumnjao da će FRA otići u stečaj. Na sednici Vlade potegao sam temu fabrike, objasnio šta fabrika znači za Čačak i metalski kompleks Srbije. Premijer je razumeo moje argumente i ministar Rasim Ljajić i ja smo dobili zaduženje da pronađemo način kako pomoći da FRA izbegne stečaj. Premijer je shvatio da stručni kadar koji FRA ima mora da se sačuva. Teško je danas pomoći i kad to najiskrenije želite. Vi znate da lokalna samouprava nema nadležnosti kada je FRA u pitanju. Vlada može da pomogne, ali suština stvari je da privatizacija koja mora po zakonu da se sprovede je proces u kome sarađuju fabrika i Agencija za privatizaciju. Mi imamo toliko primera da kupci većinskog kapitala ne poštuju svoje ugovorne obaveze, da je tu onda nadležan sud, a ne opština i Vlada. Ja neću ovde da pričam o kojekakvim prijavama o utaji poreza koje su stizale iz Čačka, vezano za jedan uspešan čačanski kolektiv i jedan sportski klub, a u tom kontekstu pomenuta je i FRA kao kolateralna šteta. Teško je bilo braniti na Vladi da ta međusobna tužakanja nemaju veze sa fabrikom, jer je pala sumnja kako pomagati fabrici ako tamo nisu čista posla. Na svu sreću uspeli smo da objasnimo poziciju i značaj fabrike. Predočili smo ljudima iz HALK banke da FRA mora da opstane. Moram da istaknem da su se puno angažovali i ministar Ljajić i ministar privrede u razgovoru sa turskom stranom. Posledice loše privatizacije su kobne po Čačak. Kad pogledate industrijsku zonu sve je nestalo: pekara, mlekara, mehanizacija Hidrogradnje koja je gradila Čačak, pa tamo Hladnjača, sve oko FRA je nestalo. Fabrika slada koju smo imali izgubljena je u privatizaciji i propade preduzeće koje je na pivu pravilo milione, a sad nam neki najavljuju da će da uvoze pivo iz Češke i da ga pretaču i prodaju kao Čačansko pivo. Fabriku moramo da sačuvamo, da ne bude kao sa Magnohromom ili Budimkom, koja je namerno uvedena u stečaj da se otpuste radnici i imovina proda u bescenje. Pogledajte šta se desilo sa livnicama u našoj okolini u Guči, Topoli, Požezi, Ljigu. Mi danas nemamo gde da izlijemo poklopac za šahtu i moramo da uvozimo – rekao je Velimir Ilić.\n– Samo da dodam svemu što je rečeno, mi iz lokalne samouprave pokušavali smo da vam pomognemo koliko možemo, jer zakonskih ingerencija nema. Ima primedbi ovih dana da grad nije vodio brigu o lokalnoj privredi, ali vi ste mi svedoci da ako nismo puno pomogli, ono bar nismo smetali. Šta smo mogli uradili smo, platili stražarsku službu da se imovina ne krade, obezbedili novac da se spreči izlivanje amonijaka iz Hladnjače da ne nastane havarija. Investirali u odbranu od poplava koliko smo mogli. Ljudi ne znaju da tamo kod Čemernice imamo zaštićene koridore za put, pa za železnicu, pa za vodovodnu mrežu, pa telefoni, pa električna energija i onda ostane samo mali uzani koridor za zaštitu od poplave. Bez ovlašćenja i svih potrebnih planova i saglasnosti niko nije smeo da uđe u radove. Želim vam uspeha u daljem radu, na dobrom ste putu da fabriku sačuvate – rekao je gradonačelnik Čačka Vojislav Ilić.\n– Nebrojeno puta kontaktirali smo ministra Ilića kada je trebalo da rešavamo sudbinu fabrike i ja mu se zahvaljujem na pomoći koju nam je pružio, na kontaktima koje je ostvario, i nadam se da ćemo uspeti da sačuvamo fabriku – rekao je Milutin Nikitović predsednik Samostalnog sindikata FRA.\n– Pomenusmo malopre i osamdesete godine kada je FRA imala oko 4.000 zaposlenih i obim proizvodnje koji je imala. Sa efektima takvog rada uspeli smo da preguramo bombardovanje i sankcije koje smo imali kao država. Ono što je na neki način bio završni udarac na fabriku pre šest meseci bila je prodaja Čačanske banke i dolazak HALK banke koja nas je uvela u predstečajno stanje. Moje mišljenje je da je sastanak koji smo imali sa vama bio presudan da priča o fabrici dođe do onoga ko treba da je čuje i ko može da pomogne. Sve je ispalo dobro, država je stala iza nas i mi sada imamo šansu da fabriku sačuvamo. FRA može da radi, uz sve što je potrebno da uradimo – rekao je Petar Vasojević, izvršni direktor FRA.\n– Predstavnicima HALK banke rekli smo da ako fabrika stane, neće biti ni trafike u Čačku koja će imati promet, Vlada Srbije stala je iza fabrike, ubedili smo ih da znatno smanje svoje potraživanje. Sada je na vama da odradite ono što je dogovoreno. Znamo da su u pitanju nasleđeni dugovi ali treba se okrenuti budućnosti. Žao mi je da nismo uspeli da sačuvamo proizvodnju bele tehnike u Slobodi, ali setite se Dinkića i tadašnje politike koja je htela da tu proizvodnju preseli u Valjevo, Zaječar ko zna gde – rekao je Ilić.\n– Namenska industrija koristi naš alat i mnogo nam je pomogla da državi dokažemo koliko smo važni, Bez obzira na sve teškoće koje smo imali naš alat je i dan danas najkvalitetniji u regionu i ima najpovoljniju nabavnu cenu. Do nedavno mi smo bili dobavljači alata svim javnim sistemima u Srbiji, kao što je Kolubara i slično, a sada ne možemo nijednom javnom preduzeću da prodamo ni jednu burgiju. Zašto. Zato što po Zakonu o javnim nabavkama za dobavljača može da se kvalifikuje samo firma koja u poslednje tri godine ima pozitivne bilanse. Ne samo mi, već svaka fabrika srodna FRA, ima problem da proda svoju robu. Sada alate prodaju trgovci koji ni ne znaju šta prodaju, nemaju sistem kontrole i alat lošeg kvaliteta prolazi. Bilo je mnogo obećanja da će država to da reši, ali ostalo je na obećanjima. Mi danas možemo da prodamo alat namenskoj industriji i Vojsci, ali ne i sistemu Kolubara. Tu mi gubimo najmanje milion evra na godišnjem nivou. A gubi i Kolubara koja u uslovima nabavke alata stavlja i dan danas da alat mora da ima standard kvaliteta FRA – istakao je Milan Vidaković, direktor FRA.\n– Posle 30. oktobra 2015. FRA nije imala kupca i samim tim poverioci su počeli da se javljaju za potraživanja iz prethodnog perioda. Najveća potraživanja imala je Čačanska banka, koja je potraživala oko 5 miliona evra, po dugu iz Pariskog i Londonskog kluba. Od dana kada je Čačanska banka prodata turskoj HALK banci, rukovodstvo fabrike stupilo je u pregovore sa HALK bankom, znajući da će se aktivirati pitanje našeg duga. Utvrđeno je da je realna tržišna vrednost našeg duga oko 20% od pet miliona evra i do 14. novembra 2015. godine, postignut je dogovor da se uplati ¼ od tog procenjenog iznosa, a ostali iznos u 2016. godini u više rata. Sve vreme u razgovor je bilo uključeno i Ministarstvo privrede, što nam je davalo nadu da će dogovor sa HALK bankom biti poštovan. Ipak, banka je tog 14. novembra pokrenula predstečajni postupak nad svim delovima fabrike, da bi sedam dana kasnije povukla sa ostalih delova i ostavila samo na A.D.-u gde je cela imovina fabrike bila pod hipotekom. U tih trideset dana pokušavali smo sa Ministarstvom i Fondom za razvoj da nađemo rešenje problema sa HALK bankom. Moram da priznam da je banka bila nepoverljiva prema FRA i tražili su jednokratnu uplatu duga, koju mi nismo mogli da obezbedimo. Polovinom decembra pokrenut je stečaj nad A.D. FRA. Narednih 15 dana pored razgovora u Ministarstvu privrede, razgovarali smo i sa ministrom Ilićem. Mada smo Ivicu Kojića, šefa kabineta premijera Vučića upoznali sa problemom fabrike, mislim da je inicijativa ministra Ilića bila presudna da se premijer pozabavi našim slučajem. Srećnim sticajem okolnosti u isto vreme bili su aktivni diplomatski kontakti između vlada Srbije i Turske, pa je to bila zgodna prilika da se pomene FRA. U komunikaciju oko rešavanja problema uključio se Dragan Stevanović državni sekretar u Ministarstvu privrede, pa je postignut dogovor da Fond za razvoj preuzme hipoteku nad imovinom fabrike koju je imala HALK banka, i da Fond po tom osnovu uplati dogovorenu sumu banci. Fabrika je time došla u situaciju da izađe iz stečaja i sada imamo obavezu da predamo UPPR i obavimo sve ostale dogovorene obaveze. Koristim ovu priliku da se u ime sindikata i zaposlenih zahvalim svima koji su pomogli da prevaziđemo najtežu situaciju u koju je fabrika došla u svojoj istoriji. Tu pre svega mislim na ministra Ilića i premijera Vučića, na Ministarstvo privrede, na namensku industriju i Ministarstvo odbrane, na Zorana Đorđevića tadašnjeg državnog sekretara, a sadašnjeg ministra odbrane. Svoj značajan doprinos u ostvarivanju kontakata sa nadležnim državnim organima dali su nam i Ostoja Mijailović, zatim ljudi iz sindikata Zoran Vujović i Ljubisav Orbović. U ime sindikata pozivam nadležne državne organe da posete fabriku i da se na licu mesta uvere da FRA, sa svojim proizvodnim kapacitetima i ljudskim resursima, može da ispuni sve preuzete obaveze – kaže Milutin Nikitović, predsedni Samostalnog sindikata FRA.\nPoranili 14/04/2016 u 17:13 Odgovorite\nSta , sad ste se setili da je Cacak imao privredu.\nGde je drug Radenko menadzer FRa?\nmilutin 14/04/2016 u 19:14 Odgovorite\nkoji menadzer valjda vlasnik\nDon Kihot 15/04/2016 u 05:04 Odgovorite\nOvakvim firmama je teško da opstanu, kad su navikli da se šlepaju uz namensku industriju, kojoj danas praktično i ne treba to što oni proizvode, bar ne u tim količinama.\nSećaju se svi priča onih sugrađana koji su radili u Iraku, da su tamo uz oružje izvoženi rezni alati, koji su završili na deponijama u pustinji, jer im nisu ni trebali, ali su morali da ih kupe uz oružje.\nA o delegacijama Irana i Iraka koje su isti dan posetile Slobodu, kada su bili u međusobnom ratu, dok je krug Slobode bio „pregrađen“ autobusima Autoprevoza…\nI onda se čudimo što smo bombardovani, a bili smo kao moralni, dok su negde tamo ljudi ginuli, jer smo koristili priliku da oružje prodajemo obema zaraćenim stranama.\nPa jednog dana došlo vreme da neko drugi nas u SFRJ zavadi i zarađuje na prodaji oružja.\nA FRA je samo kolateralna šteta višedecenijske pogrešne politike. Umesto da imaju jači civilni program, da u Evropi ponovo budu sinonim za najkvalitetnije burgije, oni se zalepili za namensku industriju koja danas za izvoz proizvodi uglavnom samo municiju i komponente za municiju (barut i sl.)\nVidoje 15/04/2016 u 08:27 Odgovorite\nEeee, kad bi se Radenko vratio i da je Gago sad tamo sve bi se pokrenulo na bolje. Ovako..propast.\nFRA - engineer AUN 15/04/2016 u 21:09 Odgovorite\nKaraklajic – Jedini pravi direktor FRA!\nFRA - engineer - FRA 15/04/2016 u 21:10 Odgovorite\nKaraklajic … Jedini pravi direktor FRA !\nUXICA SE UVEK VRAĆA NA MESTO ZXOČINA? 17/04/2016 u 08:35 Odgovorite\nPOBEDNIČE VELJO, RADNICI TEHNOSA, SLOBODA APARATA, CERA, PARTIZANA, INEX-STJENIKA, HIDROGRADNJE, GRAFOPROMETA, PRVOG OKTOBRA, ALUMILA I MNOGIH DRUGIH, ŽELJNO OČEKUJU DA IH OBIĐEŠ.\nOBIDJI IH SAD, KAD NISI IMAO MILOSTI DA IH ZAOBIĐEŠ U PRIVATIZACIJI


Abazoviću mandat za sastav vlade do petka – Portal Ulcinj\nAbazoviću mandat za…\nAbazoviću mandat za sastav vlade do petka\nPredsjednici političkih partija koji pregovaraju o manjinskoj vladi, a koji u parlamentu imaju 44 poslanika, postigli su načelan politički sporazum o ključnim principima nove proevropske vlade, saznaje Pobjeda.\nViše izvora Pobjede koji su lideri političkih partija saopštili su da je načelnim političkim sporazumom predviđeno da predsjednik države Milo Đukanović da mandat predsjedniku Ure Dritanu Abazoviću za sastav vlade najkasnije do kraja sedmice.\nUnutar sporazuma su, pored 40 poslanika opozicije, i četiri poslanika koalicije ,,Crno na bijelo“.\n– Socijalistička narodna partija je za sada van dogovora. Predsjednik GP Ura Dritan Abazović je tražio dva dodatna dana za SNP do kada bi trebalo da bude poznat stav. Abazović je saopštio da rukovodstvo SNP radi sve da obezbijedi dvotrećinsku podršku na Glavnom odboru, ali je veliko pitanje da li će se to i desiti – rekao je izvor Pobjede, lider jedne od ključnih političkih stranaka koje pregovaraju o vladi.\nU političkom sporazumu koji je usaglašen predviđeno je nekoliko ključnih tačaka: deblokada evropskih integracija, izbor ključnih sudskih i tužilačkih funkcija, nastavak sprovođenja NATO i EU politike prema Rusiji i Ukrajini, reforma izbornog zakonodavstva…\nVlada će po tom sporazumu trajati najmanje do predsjedničkih izbora.\nPobjeda je ranije objavila da će buduća vlada imati 18 ministarstava i tri potpredsjedničke funkcije koje će biti vezane za resore.\nSastav vlade će zavisiti od konačne odluke SNP-a.


Mladić zavaljuje Karadžića? Ili je obrnuto... - Dani 1019 - 23.12.2016.\nSrbijanski mediji prenose da su “ratno rivalstvo i netrpeljivost” između Radovana Karadžića i Ratka Mladića ovih dana u Hagu eskalirali. Povod je bila završna riječ odbrane bivšeg komandanta VRS-a kojom, smatra odbrana osuđenog predsjednika RS-a, Mladić svu odgovornost za genocid i ratne zločine pokušava prebaciti na Karadžića.\n“Odnosi između Karadžića i Mladića ozbiljno su narušeni već prilikom iznošenja uvodnih riječi Mladićeve odbrane, kada su Karadžićevi advokati prigovorili Mladićevom timu da odbranu zasnivaju na svaljivanju krivice na Radovana. Iako se tada zbog viših ciljeva i nezavidne pozicije obojice optuženika taj sukob prikrivao od javnosti, nedavno iznošenje završnih riječi Mladićeve odbrane, kada su njegovi advokati ponovo pokušali da krivicu za ratne zločine prebace na Karadžića, doslovno je razbjesnio kompletan tim odbrane prvog predsjednika RS-a”, otkrivaju izvori EuroBlica.\nMladićeva odbrana završne riječi iznijela je polovinom decembra, a Karadžić je, podsjetimo, prvostepeno osuđen na 40 godina, žalio se i sad se priprema za Apelaciono vijeće.\nO sukobu Mladića i Karadžića tokom svoje završne riječi progovorio je i haški tužilac u generalovom slučaju Alan Tiger, koji je ustvrdio da Mladić zaista “pokušava da krivicu svali na Karadžića”, ali da su njih dvojica ipak “bili ključni partneri u udruženom zločinačkom poduhvatu”.\nKaradžićeva kćerka, potpredsjednica Narodne skupštine Sonja Karadžić-Jovičević, potvrdila je da su odnosi dvije odbrane “prilično hladni”, ali kaže da će “doći vrijeme da se o tome, ali i o mnogo čemu drugom govori”.


Nova isporuka Fajzerovih vakcina Španiji kasni jedan dan\nFarmaceutska kompanija Fajzer (Pfizer) odložila je isporuku nove serije vakcine protiv korona virusa Španiji za jedan dan, na utorak 29. decembar, zbog logističkih problema, rekao je španski ministar zdravlja Salvador Ilja (Illa).\nDan nakon početka vakcinacije u zemljama Evropske unije, španski ministar je saopštio da je Fajzer imao problem u vezi sa kontrolom temperature u toku utovara i slanja vakcina, ali je dodao da je taj problem u međuvremenu rešen.\n"Vakcine će biti dostupne sutra ujutru na mestima za vakcinaciju", rekao je Ilja za španske medije a prenosi Rojters.\nŠpansko ministarstvo zdravlja je prethodno saopštilo da je Fajzer odložio isporuku novih serija svoje vakcine protiv korona virusa za osam evropskih država, uključujući Španiju.\nŠpanska filijala Fajzera obavestila je Madrid u nedelju uveče, 27. decembra, o kašnjenju isporuke za osam država zbog "problema u procesu utovara i otpreme" u svom pogonu u Belgiji, navodi se u saopštenju ministarstva zdravlja Španije.\nNije precizirano o kojim je evropskim državama, osim Španije, reč.\nFajzer je obavestio ministarstvo da je problem "već rešen", ali da će sledeća isporuka vakcina "kasniti nekoliko sati" i stići u Španiju u utorak, dan kasnije od očekivanog, navodi se u saopštenju.\nŠpanija je trebalo u ponedeljak da dobije 350.000 doza vakcine proizvedene u laboratorijama Fajzera i Bionteka (BioNTech). U naredna tri meseca, ova zemlja planira da dobija 350.000 doza vakcine svake sedmice.\nŠpanija je u nedelju počela da vakciniše ljude i očekuje se da će do kraja leta sledeće godine biti imunizovano oko 70 posto stanovništva.\nU zemljama EU počela vakcinacija protiv korona virusa\nKašnjenje u Španiji dolazi nakon što se kampanja vakcinacije u Nemačkoj, u nedelju 27. decembra, suočila sa zakašnjenjima u nekoliko gradova jer su termometri na više od hiljadu uzoraka pokazali kako vakcina Fajzera i Bionteka možda nije bila na dovoljno niskoj temperaturi tokom transporta, podseća Rojters.\nTermokutije za transport vakcina, koje je dizajnirao Fajzer, opremljene su i GPS uređajima da bi kompanije mogle da rešavaju potencijalne probleme sa skladištenjem u toku transporta.\nVakcine koje koriste novu takozvanu mRNA tehnologiju moraju da se čuvaju na ultraniskim temperaturama od oko -70 stepeni Celzijusa pre nego što dođe do distributivnih centara u posebno dizajniranim kutijama koje su napunjene suvim ledom.\nKad se izvadi iz skladišta vakcina mora da se drži na temperaturi od dva do osam stepeni kako bi bila ispravna u narednih pet dana.


Office 365 izveštaji u centru administracije – iskorišćenost aplikacija za e-poštu - Office 365\nOffice 365 izveštaji u centru administracije – iskorišćenost aplikacija za e-poštu\nNova Office 365 kontrolna tabla Izveštaji prikazuje pregled aktivnosti u Office 365 proizvodima u organizaciji. Ona vam omogućava da dubinski istražite izveštaje na nivou pojedinačnog proizvoda kako biste dobili detaljniji uvid u aktivnosti u okviru svakog proizvoda. Pročitajte temu Pregled izveštaja. U Office 365 izveštaju o iskorišćenosti aplikacija za e-poštu, možete da vidite koliko se aplikacija za e-poštu povezuje sa uslugom Exchange Online. Takođe možete da vidite informacije o verziji Outlook aplikacija koje korisnici koriste, što će vam omogućiti da onima koji koriste nepodržane verzije napomenete da instaliraju podržane verzije programa Outlook.\nKako se dolazi do Office 365 izveštaja o aplikacijama za e-poštu\nU padajućem meniju „Izbor izveštaja“ izaberite stavku Iskorišćenost aplikacija za e-poštu.\nTumačenje Office 365 izveštaja o aplikacijama za e-poštu\nMožete da steknete uvid u aktivnost Office 365 aplikacija za e-poštu tako što ćete pogledati grafikone Korisnici i Klijenti.\nIzveštaj Korišćene Office 365 aplikacije e-pošte može se prikazati za trendove u poslednjih 7 dana, 30 dana, 90 dana ili 180 dana. Međutim, ako kliknete na određeni dan u izveštaju, tabela (7) prikazaće podatke za do 28 dana od trenutnog datuma (a ne od datuma kada je izveštaj generisan).\nPrikaz Korisnici prikazuje vam broj jedinstvenih korisnika koji su se povezali sa uslugom Exchange Online pomoću bilo koje aplikacije za e-poštu.\nPrikaz Aplikacije prikazuje broj jedinstvenih korisnika po aplikaciji tokom izabranog vremenskog perioda.\nPrikaz Verzije prikazuje broj jedinstvenih korisnika za svaku verziju programa Outlook u operativnom sistemu Windows.\nNa grafikonu Korisnici, Y-osa je ukupan broj jedinstvenih korisnika koji su se povezali sa nekom aplikacijom bilo koji dan tokom perioda izveštavanja.\nNa grafikonu Korisnici, X-osa je broj jedinstvenih korisnika koji su koristili aplikaciju tokom tog perioda izveštavanja.\nNa grafikonu Aplikacije, Y-osa je ukupan broj jedinstvenih korisnika koji su koristili određenu aplikaciju tokom perioda izveštavanja.\nNa grafikonu Aplikacije, X-osa je lista aplikacija u vašoj organizaciji.\nNa grafikonu Verzije, Y-osa je ukupan broj jedinstvenih korisnika koji koriste određenu verziju programa Outlook za računare. Ako izveštaj ne možete da razreši broj verzije programa Outlook, količina će se pojaviti kao „Neodređeno“.\nNa grafikonu Verzije, X-osa je lista aplikacija u vašoj organizaciji.\nGrupe koje vidite u grafikonima možete da filtrirate tako što ćete izabrati stavku u legendi. Na primer, na grafikonu Korisnici, kliknite na ili dodirnite Mac mail ili Outlook da biste videli samo informacije vezane za jednu od ovih stavki. Promena ovog izbora ne menja informacije u tabeli koordinatne mreže. Mac mail, Outlook for Mac, Outlook mobile, Outlook za računare i Outlook na vebu primeri su aplikacija za e-poštu koje možda imate u organizaciji.\nKorisničko ime je ime vlasnika aplikacije za e-poštu.\nDatum poslednje aktivnosti je najnoviji datum kada se aplikacija povezala sa uslugom Exchange Online.\nMac mail, Mac Outlook i Outlook, Outlook mobile i Outlook na vebu primeri su aplikacija za e-poštu koje možda imate u organizaciji.


Godfri: Dogovor Srbije i Kosova je demonstracija hrabrog i zrelog državničkog delovanja - Politika - Dnevni list Danas\nPočetna » Politika » Godfri: Dogovor Srbije i Kosova je demonstracija hrabrog i zrelog državničkog delovanja\n2Piše: Beta 11. septembra 2020. 21.06\nLideri Srbije i Kosova obavezali su se 4. septembra u Beloj kući na normalizaciju ekonomskih odnosa. Oni su u prisustvu predsednika SAD Donalda Trampa potpisali svako svoj primerak dokumenta nazvanog „Ekonomska normalizacija“. Dokumenti se razlikuju samo u poslednjoj od 16 tačaka.\nEntoni Godfri, Sporazum u Vašingtonu\nGodfri: Moravski koridor će pomoći Srbiji da postane bitan faktor na Balkanu i u Evropi\nKoji „dogovor Srbije i Kosova“?\nKoje „hrabro rukovodstvo“?\nKoji „zainteresovani gradjani“?\nUstvari, koji gradjani?\nKoji „slobodni mediji“?\nKoji „efikasni i snazni predstavnici u parlamentu“?\nUstvari, koji parlament?\nKo se to, Entoni, nama sprda?\nPre ce biti da se radi o povijanju pod pritiskom i pretnjama. Gradjani Srbije nemaju nikakve koristi ni od izraelskog priznanja albanske paradrzave na Kosovu, ni od sukoba sa EU i Palestincima u vezi preseljenja ambasade, ni od izgradnje auto-puta koji ce po trostrukoj ceni graditi Amerikanci parama Srba, ni od jacanja albanskih luka…


Kladanj:Počeo sa radom notarski ured | Zivinice.ba\nKladanj:Počeo sa radom notarski ured\nAutor: Šefik Gadžo 10.03.2022 14:43\nPovodom današnjeg otvaranja kancelarije i početka rada notarskog ureda Dženada Hodžića, čije je službeno sjedište na području općine Kladanj, predstavnici Općine Kladanj na čelu sa općinskim načelnikom Jusufom Čavkunovićem upriličili su posjetu novootvorenom uredu, kako bi notaru poželili uspjeh u radu i čestitali početak rada.\nPosjeta je bila i prilika da notar Dženad Hodžić uspostavi institucionalnu saradnju sa predstavnicima institucija koje će blisko sarađivati sa notarskim uredom, a neposredna komunikacija će biti nastavljena i ubuduće, u cilju efikasnijeg i kvalitetnijeg funkcionisanja notarskog ureda.\nKako je istaknuto u okviru posjete, otvaranjem notarskog ureda po prvi puta je uspostavljen notarski ured koji osigurava pravnu sigurnost i jačanje pravnog sistema, a sve u korist građana općine Kladanj, institicija i privrednih subjekata sa područja općine.\nPretpostavke za otvaranje ureda su stvorene donošenjem Zakona o notarima još 2007. godine, ali zajedničkim aktivnostima i naporima koji su uloženi u zadnje vrijeme saradnjom zainteresovanih subjekata, današnje otvaranje predstavlja pozitivan primjer na koji način i u narednom peridu treba raditi i razvijati lokalnu sredinu.\nUred će obavljati poslove nasljednih, stvarnih, porodičnih, privrednih pravnih odnosa i drugih poslova iz nadležnosti u skladu sa Zakonom, a nalazi se u ulici Kladanjske brigade br. 1, u zgradi tzv.“Osmica“ i otvoren je radnim danima u vremenu od 7:30 do 16:00 sati./preuzeto sa WEB STRANICA OPĆINE KLADANJ/